url: =914-Others & Zomi te Gualzawhna\n914-Others acih peen 2014 kum kawlgam Census milip kisimna pan akingahpan hilo tuma thamtham in hih 914-Others mun Zomi ten kingahngei khin a gualzawhna lianpi kingah khin hi cihthu mipi theihding in kongtaangkokhia nuam hi.\n2007 Kum Malaysia gam ah UNHCR te in UN Card neisate in Innkuan luutpihthei acihtak ciang mi tamluakeei in kigual zihziah mai ahihman in UNHCR ten zo nawnlo in Communities tetawh sepkhop ding ongvaaihawmkhia uhhi.\nZAM in zong Zomi kheempeuh Zomi minmahtawh adangkipawlna CRC, ACR tebang in luutpihding geelna om ahihhang UNHCR in ZAM official in theihpihna ongpiataktak naailo piankhat in omuh ahihman in ZAM President Pu Mang Suan Pau in nasiatak vaphul in Meeting vakah hi.\nTuakhit ciang in UNHCR pan kipawlna ciatpan Innkuanpih luutpih theiding miphazah leh anite schedule piasuk zihziah a, atawpnalam ah Zomi te Others cihna ongkoih kiuse hi. Amau ongpiak ahihciang Other photlel ni ci in Other te ongpiakniding a aciapteh ni uh a zingsang in UN zum paito in Officer Michael kiang ah ko Zomi Others te tuniding hiven maw kacih Yes. Ongcih ban ah mibangzah ongci a kenzong 50 people for today kacih leh nitaak nai 2 lianciang Zum maai ah ongkigual in ci in lungdam tak in ZAM office ah Report piapah in miteng sam in kaki gual diitdeet uhhi.\nKei UN zumsung pass theihna nei kahihman in kaluut phei leh anaicinlian ciang Michael in namite konglaaksakding peen ACR in lemsa kei in nakiho un ongcikik miau mawk hi. Ahang peen ACR zum a khateh dawh Zomi Sia nengneng teng in ZAM pan Zomi teng kisam leh ko puuksi nung ci in ACR Officer tetung ongnatai hinong dan hi.\nKeizong Michael kiang nehpah in banghang ee kacih leh ACR ah dong in ongci ahihman in ACR President John Khuabawi pheksa kaphone meekpah in nawhtak UNHCR zum ongpai nading in Order kapia hi. Amahzong minute 10 sung in khuisa keei in ongtungpah a ongtunphet in angawng ah manphetpah in Zomi te maai banghang ongkhaaktan nahihiam? En In hihmiteng nanghang in tun nisalak ah cimawh hi Nuntaaknatawh Inn natungkik nawnkeiding hi kacihleh amitgaukeei in kitom a UNHCR zumsung ah taaito hi. Michael in thataangzang naaiken hih na Chin makaaikhat uh hilo hiam ongci ahihman ken We R Not Chin mipi maai ah kacipah lel hi. Tuani in kahehna onghehpih lua kisa in Zi luutpihding a ongpai Anglangh Khuami Papi khat silian hi.\nKaheh mahmah lam Zomi leh Chin kilamdan lam Michael in telpian ahihman in alungsim ongkhiam in tua ahihleh hithu kidamkup ni in hih nongpaipih mipi lakpan Nauneen zawdeuh teng tuni onglaaksak ning in adangteng zong ikihotel khitciang onglaaksak ning ong ci hi. Avek in nonglaaksa kei leh Lungphona neiding kacihsawm laaitak in kagei a Papi khat amintel vatkeng in acihzahzah aw ciphot lel in meetzaw ni ongcivat ahihman in OK kacikha hi. Anung ka President Pu Mang Suan Pau tung ah bel Khawm Pau peen khangno laailua in alungtom mahmah lungduai nakisin sak in cibilbel hi.\nTuasawng sung mah in Dangwangi Palik zumpi Kualalumpur khuapi sung ah Zomi kiman pawlkhat tankhiading in Palik thunei Serg Samba zumsung luutding in Australia a om Pu Nang Lam Cin tawh kapai uhleh Khalkha kipawlna CRC te makaaipi Paul Lian natu kekuk in Sergeant pan hei Zomi Leader Come come ongcih kawm in Zomi te natheihiam ci in Paul Lian a dot leh Zomi te Chin mah hi kokhut nuai mah hi civial Thakhat in leengpah in palik zumsung ah angawng kameek leh Palik pa bang ko ongmanthei kimlaai lauvat maw Pu Na Cin ongleengphei in ongkhaam hi. ( Hih peen ameet cipak ni ei )\nHihbang hamsatna tampi te kawmkaal ah ibiak Pasian hehpihna leh Zomi makaai tampitak te mapanna tawh Malaysia UNHCR ahizong in Zum tuamtuam te ah ahizong in nidang a Others minam akikoih sung pan tuni in Officially in Zomi kiptak in kithei a kidingkip zo hi. Kawlgam ah zong gualzawhna lianpi in ongngaak cih muhkholhsa ahihi.\nThahaat inla Haangsan in Laukei in Pasian Zomi te lam ah oma gualzawhna imukhinzo hi.


timestamp: atn

url: =ZIUSA pan Zomi Nam Ni Lungdamna Thupuak\nZomi Nam Ni Lungdamna Thupuak\nZomi Laizom U leh Nau, Nu leh Pa, Pi leh Pum Lawm leh Gualte aw,\nZomi Innkuan USA kipawlna Executive Committee pawlin “Zomi” ih Minam Min tawh “Dam maw!” ci in Zomi Nam Ni Thupha hong puak ungh.\nHibang nilian ni, ni thupi ni a hong tun’ hun sungin, muntuam gamtuam a om Zomi khempeuh cidam lungnuam takin zing vai nitak vai ahawm zo dingin ka hong lam-en uh a, lungdam kipak takin Zomi Nam Ni a dawn zo dingin Anungta Pasian tung ah thu ka ngen uhhi. Zomi Nam Ni muakna, pahtawina hun thupite azang dingin ka hong zawn uhhi.\nTu kum, 2015 kum ciangin, Zomi Nam Ni thu ahong piankhiat zawh kum (67) cingta hi. Kumsim kumsim in, Zomi-te in minam khat, si khat sa khat hihna tawh, Zomi ih minam min khat pomkhawm in ih kalsuan hi. A beisa kum khat sung bekbek in, Minam khat ih hihna ih kipsak theihna ding, Minam Min khat tawh kilo a, leitung minam tuamtuamte lak-ah Minam picing khatin ahong kitheihna dingin Kawl gam sung ah Gambup Kisimna kibawl a, Zomi-te kipumkhat in Minam khat ih hihna ih kipsak zo hi. Tua Minam khat ih hihna ih kipsakna ahi, ih Minam Min in “Zomi” hi ci-a ih pulakna, ih kilawhna hangin Minam Maban lianpi khat a kikalsuan zo, maban mualpi khat a kikhum zo, mualsuang khat a kiphut zo hita ahih manin, tu tung a ih dawn Zomi Nam Ni pen namtui phadiak, limci phadiak, kilawm phadiak hi.\nTu kum Zomi Nam Ni pen Zogam sung a om Zomi-te bek hilo, tuipi galkaai Zomi-te a’dingin Minam khat hihna tawh Minam Maban ah ih pankhopna lawhcin’na akingah kum ahih manin, kipak huai, angtan huai, lungkim huai mahmah hi. Lungdam pawikhamna bawl ni ahi hi. Hiciang ahong kha, hih dinmun ah hong lamto Anungta Pasian’ Min, Zomi Nam Ni in ih phatkhawm ding hi. Lungdamna ih kokhawm ding hi.\nTuaban ah, tu kum Zomi Nam Ni in, US gam sung a om Zomi taangpi taangtate’ khua leh tui kipawlna ahi, Zomi Innkuan USA kipawlna dinmun hong thaksuaksak a, ih maban lawhcinnate hong kipsak hi. Leitung gam khempeuh kipawlna, United Nations Organization sung ah minam dangte tawh liangko kikim in vai din’khop theihnate hong ciaptehsak hi. Mualsuang hong phuhsak hi. Zomi-te khua leh tui kipawlna hihna tawh UN Economic and Social Council nuai ah Special Consultative Status ih ngahna hong cingtaaksak hi.\nTua hi a, tu kum Zomi Nam Ni pen Zomi khempeuh in Minampi khat hihna tawh thathak san’in in, Minam Maban lianpite ah vai ahawmkhawm, ma apangkhawm, kal asuankhawm dingin thuciamna bawl ni in ih zang ding hi. Minam khat hihna tawh khat leh khat ki-itna, kikhualna, kithusimna, kizahtakna mualsuang ih phuh ni in ih zang ding hi.\nMinam khat, si khat sa khat hi napi, abeisa hun a ki-ukna nuai a khat leh khat kigalbawl khakna, mun leh mual pau leh ham zui a kituambawl khakna, beh leh phung suan leh khak zui a kituhbawl khakma, thuneihna za leh ngal deihna tawh khat leh khat kidembawl khaknate hangin a kikhahsuak dektak Minam khat hihna pen tu tung Zomi Nam Ni in ih phuahpha ding a, kipumkhat ni, kilemna ni, kipawlkhop ni, kigup ni in ih ciamteh ding hi.\nDinmun tuamtuam siksan in kikhenna a om hangin sisan in hong gawmtuah zokhin a, ih sisan in Minam khat ih hihna ahong kipsak khitciang, taangpi taangta mipi atamzaw thukimna tawh Minam Min khat ih kipsak zo hi. Kawl gambup kisimna, Vai gam kivaipuakna sung ah, leitung gam khempeuh kipawlna ah ih Minam min ih thangsak khinta hi. Minam dangte in Minam khatin hong ciamteh khinta uh a, Minam picing khatin hong thusim, hong zahtakta uhhi.\nTua ahih manin, tu kum Zomi Nam Ni pen kumdang tawh kibanglo a, Zomi kici Minam picing khat in minam gualzawhna tawh lungdamna pawi ih kham ni ahi hi. Anungta Pasian tung ah abawlsa leitung minam tuamtuamte lak-a Minam picing khat hihna tawh lungdam kohna ih puak ni ahi hi.\nZomi Nam Ni Lungdamna Thupha hong tungkimciat tahen!\n12/22/2017 01:44:54 am\nIf you read this kind of blog which is good for you and also helping you. Then may be you keep these kind of blog with your essay writing thinking. Then may be this thing is treating bad for you and harm you in your life as you never think.


url: =Pope Francis in ‘hehpihna leh ki thutuakna neih nading Buddhist leh Catholic te hanthawn | Radio Veritas Asia\nPope Francis leh Buddhist siadawte ki muhkhopna.\nPope Francis in Buddhist te sam in Catholic thu zui te tawh khut ki len in mihingte, a diakdiak in acimawh mite leh mi te nawlkhinna a thuak mite tungah hehpihna neih na dingin hanthawn hi. Hi thu pen Pope Francis in June (17) ni-in Thai gam pan a pai, Buddhist leh Catholic Pawlpi Makai te tawh Vatican ah a kimuh lai tak un a gen ahi hi.\nTua ki muhna ah Pope in upna a ki banglo, Pawlpi te ki kum khop na ding leh khut ki len khop nang, a diakdiak in leitung leh i innkuan te in lauthawngna tuamtuam a thuak hun in na sep khop nang, a dahhuai mahmah thu in mihing nuntakna in lunggimna thuakin, leitung in zong suksiatna thuakin kahna aw te mun tuamtuam pan ki za hi. Buddha leh Jesu Christu in huaihamna paltan ding hoih takin tel uh hi. Huaihamna in ki tot kisel na leh ki simmawhna te piang sak hi.\nTua ban ah Pope in Buddha ii thu hilhna kammal te a ki gawmna ahi Dhammapada siksan in ‘thuman lohna te pelh nang, thuman thutak te no suah sak nang leh i lungsim ngaihsutna te a siangtho in koih ding a kisapna te gen in, tua mah bangin Topa Jesu in zong a nungzuipi te kiangah ‘Note thu ciam thak kong piak in note khat leh khat ki-it un. Ken note kong it bangin note zong khat leh khat na ki-it un’ (Jn 13:34) ci-in thu ahilhna, tu in eite vaipuak in i nungzui ahi i thuzui te in thuman thutak te tel tak in a muh nang un i hilh nang, tua thu man in eite khempeuh in unau sanggam te i hih na, hih thuman thutak ii lamlahna hangin eite in ki thukhat in mihing te, a diakdiak in azawngkhal te, nawlkhin a thuak mite tungah hehpihna leh itna tawh khoi ding hi hang ci-in tua lai a pai Pawlpi palai te kiangah gen hi.\nHi bangin Vatican ah ki muhkhopna in Pope Paul VI leh a zahtak huai Somdej Phra Wannarat te ii ki muh khopna kum (50) cin phawkna ni zong ahi hi. Tua Pawlpi Makai nih te in 1972 kum, June 5 ni-in ki mukhawm uh hi. A zahtakhuai Somdej Phra Wannarat in kumzalom (17) hun in Thai gam ah Budish te ii a zahtak mahmah uh Phunggyi khat ahi hi.\nPope Francis in a thu gen na ah kum (50) sung, Pawlpi nih kikal ah ki kupkhopna leh sep khop na te khangto mahmah hi ci-in phatna gen hi. Tua ban ah a beisa kum (50) lai aa, Pawlpi nih ki muh khopna ah Pope Paul VI in a gen thu pen tu a Pawlpi palai te kiangah gen sawn hi. Tua kammal in ‘ei te in a thuthuk kha lam khantoh na, gamtat hoihna ii manphatna te zahtak in, hi thu manpha te in note ii amanpha mahmah ngeina ii hong piak ahihna, tua manphat na pen kote in zong thupi sa in note in tua te a kem cing te na hih na uh ka tel uh hi. Tua manphatna te kep cing nang tha piak ding zong kote in kong panpih nuam uh hi. Eite ki kal ah tua bang mah in ki thutuak in ki kupna leh sep khopna te a khang toh semsem na dingin sem suak zo dingin ka lam en hi” ci-in gen hi.\nTua ban ah Pope Francis in 2019 kum, November 20-23 hun in Kawlgam ah tuu cing khualzin hong pai lai-in a lamdang leh a angtanghuai mahmah muakna/vaidawnna te angahna thu zong gen hi. Tua vaidawn na ah Thai gam aa Budish siadaw te sung pan a zahtakhuai siadawpi (33) ki hel aa, amaute tawh Budish thuzui (60) zong ki hel hi. Amaute tawh a ki bangin Thai gam pan Catholic palai te zong ki hel hi.


url: =Thai gamsung aom ATM panin sum agukhia Malaysian gammi 3 kiman :: ZOMI DAILY\nposted on 9 June 2017 at 11:37 am Lomkholna: Malaysia, News, Sawltak, Thailand, World\nThailand kumpi thunei te’n Malaysia leh Thai gamgi ah ATM panin sum agukhia mi 3 mankhia uh cih NST panin kiza hi. Tua ATM pan sumguk asiam “ATM skimmers” tepen Malaysia gammi vive ahi uhhi.\nFake Credit Card leh ATM Card atuamtuam zanguh a, Thai gamsung ah Baht 600,000 (RM77,000) bang gukhiakhin uhhi. Ahi zongin tuami 3 tepen Thai gamsung ah ni 28 sung omkhin uh a, ATM panin asum gukkhiat teng uhzong avek in zangbei khinta uhhi.\nHih ATM sumguksiam 3 tepen zanni nitaklam in Danok Immigration Centre ah akiman khia uh ahihi. Malaysia gamsung alutkiksawm laitak in gammi ah akiman hi a, Credit Card leh ATM Card akigawm in 30 valbang pua uh cihi. Tuate pen asit taktak hilo in, amau bawltawm, Fake Card vive kici hi.\nSongkla Province Immigration Police chief Col Sangkom Takso in agenkhiatna ah hih mi 3 tepen abeisa ni 28 sungin Danok, Songkla, Phuket City sungte ah zingkawikawi in, asum gukkhiat te uh zangbeikhinta cihi.\nLocal Police te genkhiatna ah Thai gamsung aom khuasungmi te’n Bank Account sungah akoih uh sum honkhat ki guksak cih Police Reports akibawl pen honkhat omkhin cihi.\nHih akiman Malaysian gammi ATM pan sumguk siamte pen kum 40 gual vive hi uh a, Thai gamsung ah abeisa May 09 ni in alut uh ahihi.\nThai kumpi thunei te’n asitcian ciangin ATM Machine panin Fake Credit Card leh ATM Card te zangin sum ka gukhiamah uh ci’n pulakkhia uh cih kiza hi. Bank sungah sum nakoih, nakhol aomleh ahunhun in bangzah phata cih Balance Check zelzelding zong thupi khading hi. Mite pilsemsem, guta tezong siamsemsem uhhi.\nMalaysia gamsungah Zomi pawlkhat te’n Bank Account sungpanin sum akiamkiam aci omthei hi. Sumlut leh sumpusuak, zatna cihte hoihtak ciamteh in Check zelzelding thupi hi. ZD Sawltak #zomidaily\nPrevious: USA, Georgia State sungah Mission Trip kuanding biakinn mawtaw khat kibung, mi 1 si, 38 liam\nNext: Penang ah numei nawngkaisak Uber Driver hangin mi 8 kiman khinta


url: =Titanic pan suakta laka sawt nungta pen:\nNew York ah JFK Airport ka tun ciang THE NEW YORK TIMES ka lei leh a sungah “Last ‘Titanic’ Survivor Dies” cih thulu khat na om hiveh aw. “She was an infant when she and her family were passengers on the doomed ship” cih tawh na kizompah a, Aw! amah tua Tembaw tuahsia ah naungek khat ahi ve maw cih ka mitkha ah hong kilang pah hi. Tu in amah kum 97 pha in leitung hong nusiatsan ta hi. [Titanic Film ah Pitek kidawk pen amah hi.]\nLia Malvina Dean pen RMS Titanic Tembawpi pan a suakta lakah sawt a nungta pen hi a, May 31, 2009 in a tenna London khuapi ah hong nusia hi ciin a lawm Gunter Babler in gen hi. A zawllui Bruno Nordmanis in Switzerland ah a omlai in Malvina sih thu za a, ‘a tum theilo ding Tembawpi pan a suakta lakah a sawt nungta pen hi’ ciin a lawmte khempeuh kiangah gen hi. Malvina pen awmna nei ahih manin zato lum ngei a, tua pan a ciahkik zawh pitek putek kepna ah hong nusia hi.\nApril 14, 1912 a tuahsia Titanic Tembaw ah Lia Malvina pen kha nih bek pha pan a, mi 706 suakta lak pan khat ahi hi. A suakta mi a tamzaw pen numei leh naupanga hi a, a suaktalo mi 1517 lakah a pianna pa zong kihel hi. Titanic in Vukkhal a phut khak zawh ciangin nai thum sung bek tui tungah kilaam lai a, tua ciangin Atlantic Tuipi thuk sungah tum suk in, a bawlte in a kiphatsakpih uh leh ‘Pasian in zong siasak zolo ding, tui sungah tumsak zolo ding hi’ cihzaha a uanggen uh pen a khatvei khualzinna ah minthang takin/maizumhuai takin tuahsia hiau hi. Pasian in za ahi kha diam?\nTitanic sungah tua hunlaia a thupi mahmah a kingaihsun zatepna mun, tuibualna mun, squash kimawlna mun cih bang om ziazua napi a sungah tuang mihing 2200 leh nasemte adingin kicing gunkuang (lifeboats) pualo bilbel hi.\nLia Malvina Dean te innkuan pen USA ah nuntakna thak zong dingin a pai uh hi. England ah a zu zuakna uh zuak in, a zi meltheihte omna Kansas Khuapi USA ah a tun uh ciang zatep zuakna saipi bawl ding cih a gelna uh hi. England pan pem sawm cihna hi.\nTua hun in Zomi bangzah US ah pem a sawm tam aw?\nSouthampton Khuapi, England pan a kipat khiat uh ni 4 phazo, Newfoundland pan tai 380 a gamla tuipi tung a tun laitak un Vukkhal phu kha a, Tembaw tawphah leh a umna pawlkhat khi khamsak in, tua pan tui lut theilo dinga kibawl inndei guk sungah tui phulto, dimto a, manlang takin Tembaw buai pah hiaihiai hi.\nApa hanciamna tawh Lia Malvina te innkuan suakta hi, kici hi. Apa in Tembaw in Vukkhal phu kha, Tembaw sungah tui kicing cih a theih bektak in a zi leh tate gunkuang omna lamah pua phei in, tua gunkuangte ah koih a, amah bel ‘pasal takin’ Titanic tawh tui sungah tum khawm uh hi. “Mi pawlkhat in Titanic tum theilo ding ci uh ahih manin gunkuangah zong tuang nuamlo uh a, ka pa in bel ko nuta teng hong guangpah hi, tua manin a suakta hi nung,” ciin kum 1998 in Malvina in gen hi. A nu Georgette leh a u pasal Bertram kum 2 pha suakta uh hi.\nPasal nei kha vetlo Lia Malvina in Titanic pan suakta lakah akihel lam kum 8 a phak mateng theilo hi. Kum 8 a phak ciang a nu in pasal dang neihkik sawma, a pasal neih kik ma in a tanu kiangah a pa sih thu leh Titanic pan a suahtak thu uh hilh a, tua pan a thu kicing theipan hi. Anu 1975 kum in si hi. A nuntakna a tamzaw amau khua, Titanic zinkhiat kipatna khua zong ahi Southampton ah zanga, pasal khatvei zong nei vetlo se hi. 1980 kiim panin Titanic tawh kisai thu kan leh Titanic vaite ah kihel den in 1985 kuma Titanic tuipi nuai pan a kimuh kik zawh bang ciang a thukanna te kilim thupi ngaihsut diak hi. Tui nuai feet 13,000 a thuk ah a kimu Titanic pen tui nuai pan laptoh ding, lakkhiat ding cih pen a deihlo lamah panga, “Titanic pan suakta peuhmah in tua banga lakkhiat ding, mi muh ding utlo ding uh hi, mulkimhuai lua ding hi,” ciin 1997 kum in gen hi.\nTitanic tum lai a mu lian leh a theician mahmah a si nunung pen America mi Pi Lilian Asplund hi a, kum 99 pha in May 2006 kumin si hi. Titanic tuahsiat in amah kum 5 pha a, a tuahsiat dan mittang tawh a mu kilkel leh a theician a sawt nungta pen hi ciin kiciamteh hi. Lia Malvina bel a tuahsiat uh a mulo, a muh hang a theilo, naungek hilai ahih manin.


url: =US Michigan sangnaupang khatin anu leh apa thautawh kaplum :: ZOMI DAILY\nposted on 3 March 2018 at 7:41 pm Lomkholna: News, Sawltak, USA, World\nUSA, Michigan State sungah pasalno kum 19 aphapan khatin anu leh apa thautawh kaplum cih AFP pan kiza hi. Tua sangnaupangpa pen Central Michigan University ah sang akahkhat hi a, zanni Friday ni in sanghuangsung aomna Dormitory ah anu apa akaplum kici hi.\nAnu apa akaplup khitciangin Campus panin taikhai ahih manin, Police Officers 100 val te’n Camouflage Uniform silhin thau vive tawikawm in zongkhiapah ngeingai uhhi.\nTua sangnaupangpa pen akizon khitzawh nikhatkhit, tuni Saturday ni in kimankhiata cih Reuters pan kizakbeh leuleu hi. University Spokeswoman Heather Smith inzong Statement ah agenkhiatna ah tua sangnaupangpa pen Detroit City pualam Tai 125 bang agamlatna Mount Pleasant ah kumpi thunei te’n mankhiathei uh cihi.\nTuabang in anu apa thautawh akaplumpa pen amin James Eric Davis Jr. hi a, kum 19 bek phapan hi. Michigan Governor Rick Snyder inzong Friday zingsang thau kikapna apiankhit ciangin News Conference ah gencianna neikhia hi. Hihpen innkuansung buaina panin akipan hi a, mi 2 takin asihlawh hi ci’n genkhia hi.\nCentral Michigan University pen sangnaupang bekbek akigawm in mi 20,000 bang akahna na sanginnpi khat hi a, zanni thautawh kikapna buaina apiankhit ciangin kumpi thunei te’n sanginnzong ki khakcipsak pahhi.\nLocal Media te genna ah Police tepen Helicopters leh Patrol Cars tampi zangin Friday zingsang akipan Central Michigan University kuamsungteng ah thaukappa azongin buaimahmah uh cihi. Campus sungah aom sangnaupang te Police te’n makaih in paikhiatpih uh a, University Events khempeuhzong avek in ki Cancel sak hi. Tuaban ah Saturday Class aomkhempeuh zong ki Cancel sak hi ci’n University Officials te’n Statement ah genkhia uhhi.\nSangnaupangpa in akaplup anu apa te ii aminpen James Davis Sr. leh Diva Davis kici a, kum 47 tuak aphakhintuak uh ahihi. Naupangpa ii apa ahi James Davis Sr. pen Bellwood Police Officer khat cisawnsawn hi. Photo sungah palik puan asilhpen apa hi a, agei a naupangpen anu apa akaplumpa ahihi.\nMore: Zikik anei papi khatin azi masa tawh atanu kum 9 aphapan khat thatlum\nNungdiak mahmah inzong Florida High School khatah thautawi pasal khatin sangnaupang 17 tak kaplumziau hi. Tuakhitzawh thauvai Gun Control vai aki limgen mahmah, aki buaipih mahmah laitak hi a, tu’n sangnaupang khatin anu apa kaplum cih thuthang tawh kizomto leuleu mawk hi. Sawltak #zomidaily\nPrevious: Malaysia: Huihpi leh guahpi kithuah in Kelana Jaya LRT Station atungkhuh teng mutkhia\nNext: Mandalay ah innteeng nasem numeikhat Acid kibuak, amit leh amai siacip\nMang K Khup says\nLeitung sia semsem, dawi in mihingte lungsim sungah git lohna lungsim guan in pianna nu leh pa nangawn thah nop/ngamna a guan hi a, gal lakah innkuan sung gal mah a lauhuai pen ahih manin a muanhuai zaw vantung bek mah lamet om lai hi. Tua ih lunggulh kei lai leh bel mihingte aadingin lametna om nawnlo cihna himai hi. Pasian a muang dingin Topa in thupha hong pia ciat tahen.


url: =10. Dec 7, 2019 | Sum nei lo Accountant ( Sum sazian kem) ~ MUC\n10. Dec 7, 2019 | Sum nei lo Accountant ( Sum sazian kem)\nAdmin 8:23:00 PM 4Q2019 mission news, Articles, MISSION NEWS\nMartha Etana Chewaka in buai-na lianpi nei hi. Ethiopia khuapi Addis Ababa ah bank khatah nasem hi-in, kha simin sum zatsam tawntung hi. Martha in limtak geelkholhna tawh kalsuan hi. A ngah masak sumte panin sawm-ah khat khia hi. Inn no khat sap hi. Zingsang nitak annek tuidawn ding a kipan khedap, puansilh kisamte lei hi. Ahi zongin nipi kaal nunung pen hong tunsialin a lungkham den hi. A sumteng bei-in, nek ding om nawn lo hi.\nMartha in accountant khat tawh kiteng hi. A nupa un sum zekkhawm uh hi. Kha bei ma-in sum zat kisam veve uh hi. “ Bang hangin thupha ngah lo hi ding i hiam? ci-in lungkham hi. “ Pasian in thupha hong pia lo hi ding hi. Bang hang hiam cihleh ni siangtho Sabbath ni-in ka nasepna hang hi ding hi,” ci-in ngaihsun hi.\nA nunzia a ngaihsut sut ciangin “ Bang hangin Sabbath ni-in nasem na hiam. Na sum ngahte in thupha tawh kidim ding na deihleh ka thupiakte zui in, ci-in Pasian hopihna za hi. A nu le pa in Sabbath ni-in kikhawm ahihlam uh Martha in phawk kik hi. Kum 21 a phakin bank ah nasep kipan a, tua a kipan Sabbath ni kikhawm nawn lo hi. Ethiopia gamah ni 6 sung nasem uh a, Saturday ni in nasep tam penpen ni hi thei hi. Martha in a genthei innkuan sung pan khangkhia ahih manin kha sum tampi pi ngah nuam hi.\nA neutung a kipan a kihilh mah bangin Martha in sawm-ah khat khia hamtang hi. Sabbath nitak lam nasep ciah baih ciangin pastor kiangah a sumpite va ap thei zel hi. Tua lo ciangin lai ip sungah koih a, kikhawm ding a lawmte pai sawnsak hi. Sawm-ah khat piak citak mahmah hi taleh sum zatsam hi tawntung hi. Martha in Pasian tungah “ Sabbath ni tawlnga thei ding nasep khat hong pia in,” ci-in thungen hi. Kha khat sung nisim in tua bangin thungen hi. Ahi zongin bang mah kilamdang lo hi.\nA pasal kiangah “ka nasep khawl ning,” ci-in pulaak hi. “Pasian thupiak tawh kituak lo nasepna hangin sum kizatsam den hi. Ka nasep khawl ning. Na ngahzah zah Pasian in thupha hong pia ding a, sum zatsam lo-in om thei zaw ni,” ci-in a pasal tungah pulaak hi.\nA pasal in zong, “ khawl in” ci-in dawng kik hi. A pasal zong Adventist khat hi-in, a zi nasep khawl ding deihsak hi. Ahizongin Martha in a nasep khawl lo hi. Nasep dang khat a muh nading thungen hi.\nKum 2 khit ciangin Martha in nasem thei nawn lo hi. Nisim in “ Tu-in na nasep khawl ding hun hi,” ci-in hopihna aw a za ngitnget tawh kibang hi. Ni 5 sung antangin thungen hi. Tua khit ciangin bank ah va pai-in, a nasep khawlna thu gen hi.\nA seppihte in lamdangsa uh hi. Amah pen nasem hoih, a kician khat hi-in, a nasep khawl ding awi lo uh hi. Saturday ni tawlnga thei ding a dang sep ding khat pia dingin vaihawm uh hi. Martha in nunghei kik lo-in nasep ka khawl ding sawtpi pek hi, ci hi. Kum tampi Pasian thumang lo-in a nasep sawtkhin, tu-in nasep khawl ding hunta hi, ci-in khentat hi.\nBank pan a pusuah khiat ciangin lungnopna khat nei hi. Kum 13 sung bank ah nsem hi-in tua bang nopna ngah ngei lo hi. Kha khat khit ciangin a nupa un kha bei dong sum zat kisam cih om nawn lo hi. A nupa un lamdangsa mahmah uh hi.\nMartha in a pasal tungah “ Tuni a kipan Pasian in na kha sum thupha hong pia hi. Pasian in i kitangsapna khempeuh hong pia hi,” ci-in pulaak hi. Martha-te nupa in nisim kisam annek tuidawn, silh le teen, kitangsapna bang mah nei nawn lo uh hi. “ Koi panin sum hong pai hiam. Ka nupa-un thupha sang ka hi uh hi. Sum tampi ngahna sangin Pasian thupiak man ding thupi zaw hi, ci-in tecipang uh hi.\nTu quarter Sabbath School 13na sumpi in Ethiopia gamah naupangnote Sabbath School inn lam nadingin kipuak ding hi.\nMUC in Tongsial biakinn leh huang puah nadingin kipuak ding hi.


url: =Gam haute a hauh semsemna uh ~ Pau Sian Lian :: ZOMI DAILY\nGam haute a hauh semsemna uh ~ Pau Sian Lian\nposted on 9 February 2019 at 4:50 pm Lomkholna: Article, Business, Pausianlian\nKhantohna tawh kisai muhna tuamtuam ah sum le pai hauhna tawh khantohna (development as economic growth) thu i sung leuleu ding hi. Gam khat khantoh nadingin sum le pai ngiat hauh photphot ding cih muhna pen leitung galpi (II) na khitteh hong lang phadiak hi. Gammi khat ciat’ nisim sumlut mah hong tam limlim leh tangpi nuntakna hong sangin kikhangto ding, cihna hi. Tangpi’ sumlut tam leh hong zatkhiatna lam kingam zawpah ding a, vanlenate zong tam pipi kibawl zo pahin, gambup sumlut GDP, minam bup sumlut GNPte zong kilang takin hong khang pah ziahziah ding hi.\nLeitung bupah a zawngpen diak gamte’n (least develop countries) khantohna ding geelna a neih uh teh, tuhun leitung huihnunzia tawh a kituak pen van leh na tampi lah kibawl zo, a kilei zo sak diak set tawh nasepna (industrialization) ultun’ sak semsem ding tum uh hi. Banghang hiam cihleh set tawh nasepna ah setkhuak tawhnasepna (technology) kilim hel mahmahin, tuate’n sum leh pai hauhnate tehna ah mazang sak mahmah hi. Tua ahih manin van le nate khot semsem nop leh setvan hoih nono tampipi hong kisam pah hi. Laitheihna piciang (literacy level), van le na leina nam tampite (consumption patterns) le nasep neihna piciang (employment level)te’n gam khat peuhpeuh i sum le pai hauhna tawh khantohna hong lakkhia thei hi.\nHih khantohna muhna-ah leitung bup aom gamte khenpi (3) phasak uh hi. Khen khatna ah khangto sagam (developed), khen nihna ah a khangto laitak gam (developing) le khen thumna-ah a khangto nai lo gamte (underdevelopment) ahi hi. A khangto san (laitak) gam le a khangto nai lo gamte-ah zawnna pen dil-in, uangin, nasia pha diak hi. Nasep neihlohna piciang zong sang mahmah-in, mihau le mizawngte’ neihsa lamsa zong van le lei-in kikhai hi. Tua ahih manin van le nate zong tampi bawl zolo-in, sumlut lah tawm, nuntak khuasakna lah niam mahmah hi. A diakdiak-in, van le nate a kibawl zawhlohna, thoh zawhlohna a hang lianpi khat-in mimal khanna (rapid population growth) kinawh lua ahih hang zong hi.\nGam khangto sate leuleu vang neipah uhleh kilawm phialmawk uh-in, khantoh dan zang mahmah uh hi. Setvan bawlna pilna nei-in, sumlom kep hat uh a, sumbul nei uh ahih man-un a zat setvante zong khauhpai mahmah, nasia mahmah hi. Hih gamte-in sumzian bulphuh vanlei vanzuakna (market capitalist economy) system zang uhin, kumpi thukhunte (law) in mipite’n aituam neihtheihna khuan (private ownership) limtakin tawsawn hi. Kihenna omlo sumzuak sumleina (free market), kihong takin kidem ziahziahna, a meet tam ngah theihtheih nadingin van bawlna, zuaknate hangin van leite’n zong lungkimna ngah phadiak uh hi.\nKhantohna lam a geel mipilte’n leitung gamte a ciangciangin khentheih nadingin zia thak khat hong bawl uh hi. Gambup huam sum le pai khantohnate en-in, nam (3) suahin khen uh hi. (1) Sumlut tam (high income), (2) Sumlut laihawl (middle income), (3) Sumlut tawm (low income) gamte cih bangin khen thum suah uh hi. Leitung bupah gam 191 omin, gam khat ciat in, a tuamdang phadiak tangthu, a lamdang diak nuntak khuasakzia tek nei uh hi.\nSumlut tam gamte sungah set tawh nasem phadiak gamte kihel hi. Hih gamte pen setvan tawh kilumletna tuihualpi (industrial revolution) ah limtak a peek man gamte ahi uh hi. Hih gamte-in leitung maitang i 25% ah teeng uhin, leitung bup mipi’ 15% pha uh hi. A bupun vanzuak vanleina ultungsak gamte (market driven) ahih manun, sum bawlpih zawl neitek uh hi. Hih khen khatna sungah gam 40 bang kihel-in leitung bup sumlut (world’s income) khempeuh i lang (½) amau khut sungah om hi.\nSumlut laihawl gamte ah set tawh nasepna pen om liplip nap’in tam meel nailo hi. Gam 90 bang hih khen nihna ah kihel hi. Gam 45 (or a lang) te’n lokho nasep mah tawh kinamtak lai uh hi. Hih khen nihna in leisung piang huih namsia (gas), meitui (oil) a pian phat diakna leitung’ nisuahna laizang lam (Middle East) a om gamte, Latin America gamte, Africa leitangpi’ nitumna lam a om gamte huam hi. Sumlut laihawl gamte’n leitung maitang i 40% ah teengin, leitung bup mi phazah vekpi’ seh thum suah sehkhat (1/3) pha uh hi.\nSumlut tawm gamte khempeuh phial in lokho uh hi. Sum le pai vai-in en le hang hih gamte pen gamdangte tawh tehna-in, vanbawlna, zuakna lamah nang mahmah lai-in kitawsiah dipdep hi. Leitung bup’ leitang 35% ah busa-in, leitung bup mi phazah lak pan 52% pha hi. Hih sumlut tawm gam khempeuh a om mipi teng lakpan 25% bek khuapi-ah (urban) om uh a, a dang 75% pen khuata (rural) ah khuasa lai-uh hi. Mikhat in kumkhat-in sumlut $1025 le a nuaisiah angah leh tua mipa omna gam-in, sumlut tawm gam hi, ci-in World Bankte’n ciamteh uh hi. Hih sumlut tawm gamte-ah Kawlgam zong na kilim hel mahmah hi.\nAsia Development Bank (ADB) te’ hong lametsakna ah Kawlgam-in 2012 kum a kipan kumsim gamsung sumlut GDP 8% ta akhan det leh 2030 teh sumlut laihawl gamte (middle income country) ah kihel zo kha ding hi, cih ahi hi. Kawlgam mipi bup pan 30% khuapi ah kiteengin, khuata lamah 70% kiteeng lai hi.\nA thu-in cilehang, 1989 kum galkapte’n State Law and Order Restoration Council (SLORC) min tawh hong uk a kipan market economic system a kizang dan hihtuak hi. Ahi zongin makai lamte’ siamna’ cinlohna, golhguk nekna (corruption) le gamdangte’ khaktanna (sanctions) hangin (market economic system) a zang gam dangte zahin kikhangto zolo hi. Ki kiamkiam zaw lai hi.\nGam haute a hauh semsem nading un a kisam thute in, khut tawh nasepna pan set tawh nasepna, thatang tawh nasepna pan khuak tawh nasepna, mihing hihna’ thuneihna (human rights), IT pilnate na thupisak mahmah uh hi. Ki-ukna lamah pen democracy mah hileh khantohna dingin muibun pen hi. Ahi zongin democracy lampi a tot loh uh hangin Sen (China) gam bang suakta takin sumzuak sumlei theihna (open market) leh sumzian ultun sumzonna (capitalism) zangin a hauhna uh hong kah vanvan hi. Democracy lampi zuih ding bel limgeel mahmah ta dan hi. Pau Sian Lian\nPrevious: ZAM Thupuak :: 10 Feb 19 (Interview napai ciang)\nNext: Australia gamah nasemding paitheihna akisam thu pawlkhat (azom)\nMainawt in, Kalsuan in


url: =NOV. 18 Hankhuk lam zui ~ MUC\nNOV. 18 Hankhuk lam zui\nAdmin 10:09:00 PM Articles, MISSION NEWS\nSurayo Khudjamkulova, 34\nKum 10 valdeuh a pha Surayo in a innvengte’n kikhawm dingin zawn zel a,amah zong SDA biakinn ah va kikhawm zel hi. Ahi zongin kum 18 a phak a kipan Pasian mangngilhin kikhawm nawn lo hi.\nNursing kahin, a zawhteh pasal nei hi. A pasal zudawn, phee-kap den ahih manin nupa kikal sung buai-na tawh kidim hi. A pasal in vua zel hi. Tua bang hun ciangin Surayo in Lai Siangtho Isaiah 5:4 sim kha hi. “ Ka lenggui lo a’ dingin ka hih nail oh ka hih ding a kilawm bang om lai ahi hiam? Leenggah hoih gah ding ka lamet laitakin bang hangin gam leengah hong gah mawk ahi hiam?” a simkhakteh a khitui luang hi.\nPasian in ama aa ding a geelsakte a muan ngamloh lam Suroya in amah le amah kiphawk hi. “Ka pasal tawh kigawm kik ding ka hih leh ka pasal in hong sat nawnloh nadingin hong huh in. Ka kigawm kik kei ding uh leh zong lungnopna hong pia in, Pasian kiangah thungen hi. Tua bangin a thunget khitteh a lungsim ah bang hong suak hiam cihleh a pasal sangin Jesuh a muan zawkna thu hong ngaihsun hi. Tua bangin a pasal kiangah a pulaak ciangin a pasal in Jesuh hi lo, Mohammed bia ding,ci-in dawng kikkik hi.\nJesuh in kamsang sangin vanglian zaw hi. Amah in hotkhiatna lampi hi, ci’n tua bangin kidawng uh hi.\nA Lauhuai Khensatna\nTawl khat khitteh a pasal in phe-kapna ah lel in a sum neihteng bei hi. Leiba tampi nei khin hi. Inn ah a om ding sangin thong inn ah om ding khensat zaw hi. Thong a khiat nadingin a zi thah dingin hong ngaihsun hi. Nitak khat a zi kiangah lamsiau dingin zawn hi.\nTua nitak kha zong taang hi. Tua bangin a nupa-un lamsiau-in a pai pai uh leh khua nawl lam han va tung uh hi. Tua leh a pasal in a zi’ ngawng temta tawh hong ngim mawk hi. A zi Suroya in zong a temta sutkhiatsak dingin a khut ah man kha hi. A nihun kilaii uh hi. Tua bangin a kilaii-na panun Suroya khutme pawl khat temta tawh ki-at kha hi. Jesuh, hong hon in, ci-in nakpi-in kiko hi. Tua khitteh Suroya in khua phawk nawn lo hi. A khua phawkteh a inn sungah om ahihlam kiphawk hi. A pasal in kei ma’n inn kong ciahpih kik hi, ci-in pulaak hi. Suroya in a pasal kiangah a tawntungin nungta khawmta ding hi hang, ci-in pulaak hi. A pasal in bang mah dawng lo-in paikhiatsan hi. Kikhen le-uh Suroya in a nungta Pasian bia ding a kamciam piak mangngilh hi.\nSuroya in zato khatah nasemin innsap hi. Tua bangin a omna pan Pasian tungah a kamciam phawk kik hi. Topa tungah thungenin, “a nungta Pasian bia dingin nong deih ahih leh nang mah a hong kibiak takpi-na pawlpi khat hong hilh in,” ci-in thungen hi.\nSaturday ni khat a nasepna zato pan innlam zuanin mawtaw a tuan leh, a mawtaw tuan pen ama innlam pai ding hi lo mawtaw khat va tuang kha hi. A khuadak kawikawi leh SDA biakinn khat mukha hi. Biakinn ah mi kikhawm a muh takteh Pasian’ makaihna hi, ci’n hong lungmuang thei hi. Sabbath ni ahih manin biakinn sungah mi kikhawm ka mu uh hi. Pasian in biakinn ah kikhawm dingin lampi honsak hi, cih kimu thei hi. Suroya-te nupa in zong Pasian’ ompihna le makaihna sungah nuamsa toto uh hi.\nTu quarter 13 Sabbath School Sumpi in Tajikistan Adventist pawlpi-ah kipuak ding hi. Hih gam ah gammi 8000000 bang om a, Adventist thu-um mi ahihleh 200 val deuh khawng bek om hi.\nMUC SDA Conconference in Kimlai biakinn puah nadingin kipuak ding hi.


url: =Australia ah Aung San Suu Kyi in Zomi thu Gen\nZani Sweet December 2013 ni in ah, Melbourne kawlmi te leh NLD Chairman Daw Aung San Suu Kyi tawh ki mu na ki nei hi.\nDotna leh dawng na hun in, Zomi te thu ka na dong thei uh hi. ASSK in Zomi te tang hong sepsak ding / hong huh pah ding ci sang mipi tung Zomi thu hong gen ding ci lung gul na hi pen hi. Pasian in Zomi te hong om pih in, e dot na te hoih tak in hong dawng ki hi. Biak na lam dot na hih leh a hun om lo a hi man in hong dawng man lo suak hi.\nDotna: Chin State Sak Lam te Kalay Kabaw a teng Zomi te a ding Zomi min tawh ki sap thei na ding hong pan pih thei ding hiam?\nDawnna: Hong dawn kikna ah ZNC tawh hong pan hi.\nZNC te tawh kum tampi ma pang khop na thu\nKawlgam haksat pen hun a, ma hong pan pih te a hih na thu\n2rd Pinlong pen ZNC ten hong pat khiat a hih na thu a\nDemocracy hun ah min pen ei deih bang piak thei a hih na thu\na ki pan minute 5/10 ding tang phial ZNC/ZCD leh Zomi te na sep na te kawlmi mipi 3000 phial ding ki muh khop na ah hong gen khia a hih man in ki ang tang tuam mah mah hi. Media tuam2 leh kawlgam/Australia gam thu nei ten zong na za ding/na za kik ham tang ding a hih man in, Zomi te a ding bang pi a ki lam dang pah kei zong in, hong ki thei tuam ve ve ding ci in ka um hi. Zomi a ding kal no cik khat a suan e hi hi. E om na tek pan Zomi hih na na pulak lak leng, Zomi tawh e din na hong kip sem sem ding a hi hi.\nAustralia Media ten zong hong khah khia ziah ziah pah uh hi. Australia a media lian pen a hi ABC tung ah zong Zopuan tawh na kang zia ziau kel ung ei. Pa Sawn Thang leh ZAA GS Pa Khup te interview zong Australia media ah hong suak ziah ziah hi.\n2013 Sweet December ni a, Aung San Suu Kyi tawh ki mu na muh ah zong kawlgam mi nam tawm tawm te in thu pulak na ki nei a, Zomi te ai tang ding in ZAA (Zomi Association Australia) leh ZBC (Zo Baptish Church) Upapi Pa Lian in zong thu ngen na lim ci tak in hong nei thei hi. Tua ki muh khop na ah, Karen, Karenni, Mon, Chin leh Zomi ki pawl na te in, thu pu lak na hong nei hi. Kachin te in a hih leh ASSK/NLD in Kachin gal ah kawl kumpi te tatsiat na te genkhiat nuam lo /ngam lo hi ci in mu uh a hih man in ASSK Australia Tour pen muak lo/dawn lo uh hi. Hi mun a Chin minam leh Zomi a tawm tek a ki ding a hih na ki cian tak in ki mu thei hi. Ki it lo na, ki lang pang na hi tuan lo hi.\nKo Australia ah Chin a ki cih ciang in Hakha a ci na dan hi a, zum khat pe peuh ah Chin interpreter kamphen ngen le cin Hakha khamphen te hong kipia ding hi. Official a hih liang lo hang Chin e cih ciang Hakha a ci na dan a ko Australia ah a tam zaw in a ki sang a hi hi. Falam Chin, Matu Chin ci zong bel ki zang sam hi. a hi zong Chin bek na zat leh bel Hakha cih dan hi. Zomi te a hih leh a tamzaw (>95%) pen Chin tawh ki zop na om lo hi. Hi pen Australia a diak diak in Melbourne Australia om dan hi.\n11/29/2015 06:21:27 pm\n2/12/2016 12:40:13 pm\nI was more than happy to find this site. I want to to thank you for your time just for this fantastic read!! I definitely loved every part of it and i also have you book-marked to see new stuff on your website.


url: =CNF/A vai Tedim a kiim le paam Hausate holimna nei - TUNGZANG NEWS\nCNF/A vai Tedim a kiim le paam Hausate holimna nei\nZogam Tedim, Tonzang, Cikha Tsp. tengah CNF/A te in Liason zum hong ding cih thukizakna hangin gam sung gam pua a om Zomi kipawlna tuamtuamte le hausa upate akipan a kua maciat kilunghimawh ciat hi. Tua bang a kilunghihmawh laitak in, tulaitak a ZRDP makaipi Pu Vum Za Nang makaihna tawh Kawlpi pan Zomi makai pawlkhat tawh Tedim ah pai uh hi. Tedim khuapi le akim le paam a om khua tuamtuam pan Hausa upate tawh January 31,2012 ni-in Tedim khuapi Sia Thangpite inn ah hausa 30 valte tawh kimukhopna le holimna nasiatak nei thei uh cih kiza hi.\nTua hun sungah Pu Vum Za Nang in thu kong honna nei in, Tedim khuapi ah CNF te in zum ong hon ding a deih lo teng khut lam sakin,a kihel hausa khempeuh in thukimlohna khutlam khin uh hi. Holimna sungah kihel hausa upa, khuanu khuapate mimal khat ciatin thugenna nei ciatin, ngaihsutna le muhzia kibang khin thei lo zong om hi. A diakdiak in CNF/A in Tedim, Tonzang le Cikha gamte ah zum hong ding hi le nidang a Zomi hausa upate le nautangte hong thatsakna hangin Phu kila nuam dinga, buaina lianpi piang zaw lai dingin genciat uh cih kiza hi.\nPawl khat Tedim khua sung aa, khua nu/pa pawl khatte bangin CNF te thei ngeilo mawk uh ahih manin, pawlpi min a sakha zong om mawk uh hi. Kikupna hunah kihel khate thangah thei mahmah uh ci hi. Hih Meeting ah akihel thei lo hausa khua kim teng ah zin kawikawi dinga, vaisian mateng vakkhiai pai kawikawi lai ding hi. A hi zongin vaite a mansiang khit ciang in, Nypyidaw ah puak ding in,thukimna kinei hi.\nTua ahih manin,l tulaitak Zomite' buaipih mahmah ahi CNF/A vai tawh kisai kikupna ah CNF te tatsiatna hang a, sihna manna athuak i hausa upate le mipih te pawl khatin luangman nget ding leh,, a thatsa uh i sanggamte gamtatna te khempeuh a khuakhua ah min sazian kaikhawm in, Zomi bup min tawh laibu khat sawm dingin thukimna kinei cih kiza hi.\nSource: Voice of Zomi


url: =Tukhang ading Zomi ~ Dr. Do Suan Mung :: ZOMI DAILY\nposted on 1 November 2016 at 9:26 pm Lomkholna: Article, Dosuanmung\n(1) Pasian numbat khatah koih ding:\nAbraham Lincoln cih mah bangin hatlo ta le nungkik ngeilo ding hi. Hih GZA pen Global i cihmah bangin Zomi kici khempeuh i neihsa hi a, ahoih leh ei a, a hoih kei le zong ei a mah ahi hi. Daw Aung San Suu Kyi gen mah bangin,” Khantoh na i cih pen i lungsim mahmah khantoh masak kul” ci hi. Tua hi a i lungsim ngaihsutna sang sakin, Pasian mahmah No.(1) ah koih ding thupi penpen hi.\nBiakinn sungah lasa ding baikinn tawh kisai hamciam ding hilo in, I nasepnate hawmthawh huailo hi. Biakinn pualam ah I nuntakzia cih tuni taak a dingin a kigennuam hi hang. A kisap leh khatveivei nakam zangh in ci hi. Eite in I kam tawh teci pang hihang. I Tapidaw nuntakna I cihcih Biakinn sung bek ah Pasian it-te hiloin, I nisim nuntakna ah Pasian minthanna dingin ki-ap thak ni.\n(2) Minam veii-in, tawisang ding:\nI minam veina khanto semsem ni. Abeisa hun lai in, minam itna pen silehsa vai-in kingaihsun kha hi. Jesus in a mipih Jews mite na it hi. Jews ten a na san lohteh ei Gentle mite in Pasian thu a kizaklawh hi ci-in Laisiangtho in gen hi. I gam i it kei leh Pasian eitung lungkim lozaw dinghi. Minam it ding cih ciangin, Minam tam mahmah Pasian in eiteng Zomi ding a hong bawl sese cihna hi. I Zomi hihna angtang pihin, zumpih le imcip sawmse keini! Nang kua minam hong kicih leh Zomi mah hing cilel in. Mimai vai ah maimial pian hihang. Zomite Pasian mai ah namneu hilo hihang. Korea ,Japan te sangin I thupi maizaw tam ci-ing. Banghang hiam cihleh Zomi te-in Pasian thu tamsang pen hihang. Zomi te zanghin leitungbup ah Paisan minthang hi. Kiphat saknang hilo angtang nang’ hi. Tua manin i minam zumpih loin lungdam koko ni.\n(3) Kipumkhatna hanciam zawlai ding:\nKhat leh khat zong milak ah ki-en kikhual in kihuh/ kipanpih ding hi hang. Zomi leh Zogam aa ding nikhat in khatvei ta thungetna nei ni. I thupha ngah ding I awklai takhi ci hi. Khat kia ginatna le hanciamna bek tawh minam vai kihawm zolo ding hi. Minam vai pen kipumkhatna bek tawh vaihawm ni. Kipumkhatna ding i kibatnate ultungsak ding, I kibatloh nate neuseek ding hi hang. Ei Pasian thu-um te’n thumgawm Pasian umte hihang.\n(4) Pilna thupisak ding:\nZomi te’n mailam ah pilna thupi sading hihang. Tulai dinmun ah sum thupi a sa zaw pawl hihang. Ei Zomi te’n pilna deihlo in Degree sangpipi deih hihang. Khangthakte in Law leh Political Science lam naakpi takin sinding hi hang. Siavuan kicingta hihang. En I gamah bang mah pianglo ci in koko hihang. I leitang te-in ” Zomite aw, hailua ut teh nang nong bawlsiat hizaw hi ing” hongci ding hi.\n(5) Thumann ding:\nI Pu i pate thuman citaak uh hi. Carson in hih Zomi te pen akim apam a mite tawh kibanglo in thuman hi ci in gen hi. I thumanna pen haina sakha mawk kei ni. Thuman leng a guallel ding tawh kibang a, ahih hangin a tawpna ah kigualzo veve hi. Zawtah bangin thuman in citaak minamte hih sawm ding hi hang. Thumaanna in minam le gam tawisang hi.\n(6) Hanciam thanuam ding:\nZomite pen i pu i pa te thanuam mahmah na pi’n, tuhun khangthakte thadah hi hang. Sepmel neilo a vakvak tam lua i hih manin, tua-in siatna hong tun bek tham loin, i khantoh zah ding kikhangtolo, khua kimulo hi. Ni khatin laibu khat sim sawm in la, na hoih khat teitei sem hamtang ding hi hang. Mipilte in,gualzawh nading hanciamna 98% pilna 2% hi ci hi. Tua manin leitung ah mipil, mihau i cihte pen a hanciam tantanna tungtawn pan hizaw hi.\n(7) Cingh / Hawmsawn ding:\nZomi te a cingte hong kicihna ding hanciam ni. Mite muhna ah a cilte hau ding tawh kibang hi. A hih hang Laisiangtho in a cingte hauzaw semsem hi ci hi. Litung khangkhat dam sungin midangte ading nuntakna le piakkhiatna or ciitna/ Hopsawnna pen a manpha penpen nuntakna ahi hi. Kihuh kipanpih tuah minamte i hihna tukhang hunah a thukzaw in nuntakpih ding hi hang.\n(8) Tupna le Ngimna kician nei ding:\nLeitungah a zawng pente sum neilote hilo in tupna neilote hi. Tupna nei ding hi hang. Tulaitak aa mi minthang te tupna nei in tua aa dingin hun kipia tintente mithupi suak uhhi. Mimal in zong tupna nei ding Zomi in zong tupna nei ding hi hang. Rev. Dr. Do Suan Mung, (General Secretary- GZA)\nPrevious: US ah atanu abuanzel papikhat kum 1503 sung thongkiading ~ ZD\nNext: Malaysia ah migilo te mat Kawlgammi 4 lakah 2 asisa in kimu ~ ZD\nItna ii dai sung\nNa Nu le Na Pa um kei in (2) ~ Lian Tuang\nNa suahtak nopleh maisak in ~ Dong Mung\nAustralia gamah nasemding paitheihna akisam thu pawlkhat (azom)\nMom Lai Lungzuan – 6


url: =Jayasheela Venkatesh, 34 INDIA | October 3 ~ MUC\nJayasheela Venkatesh, 34 INDIA | October 3\nAdmin 7:09:00 AM Articles, MISSION NEWS\nJayasheela Venkatesh, 34\nINDIA | October 3\nTuma kum 9 lai-in Jayasheela in India gam khuano khat ah teeng hi. Hih khuata-ah nuntak hamsa mahmah hi. A pasal Venkatesh in nasep ngah ding hamsa hi. Jayasheela in kum 4 a pha tapa khat leh kum 2 pha numei khat kemin innngak hi. Nisimin innkuan biakna tau tungah kikoih suang tawh kibawl pasian tuamtuamte tungah thungen hi. “Friday ni khat, a nupa-un, antangin suun tawntung angtangin thungen uh hi: “ Tuni ka nek ding uh an hong pia in. Sum nei nawn lo, nek ding nei lo-in ka nupa-un anngawl ung, ci-in a pasiante tungah thungen uh hi. Annek ding ngah hamsatna khuano khat hi. Khat veivei ciangin a vengte anteh kholh thei zel uh hi. Khat veivei ciangin nek ding nei lo-in anngawl uh hi. Jayasheela in banghangi pasiante in hong mangngilh uh hi ding hiam, ci-in ngaihsun kha zel hi.\nSunday ni khat Khristian biakinn khatah a innkuanun va kikhawm uh hi. Pasian man thei nuam taktak uh hi. Lamet lohin a zi in zato-ah pailoh phamawh hi. Ta numei khat nau hong suak khia in, a ta in limtakin nak zo lo ahih manin zato zuat hong kul hi. Zato –ah siavuante in limtak velsak uh a, “ka cih nading uh bangmah thei kei ung,” ci-in a nu tungah pulaak uh hi. Jayasheela in pastor tungah pulaakin naungek dam nadingin thungen uh hi. Jayasheela in a man Pasian ka mu takpi diam, ci-in lunghimawhna tawh kidim hi.\nNi khat a tate thum zong a vekun cina uh hi. Pastor tungah pulaakin Pasian tungah damna ngen dingin gen hi. A tate thum zong natna pan damna ngah ciat uh hi. Tawlkhat khit ciangin tua pastor in sihsan hi. Jayasheela in lungmang hi. Ama kitangsapna khempeuh pastor tungah va pulaak thei zelzel ahih manin ama omloh khitah Jayasheela in hawm kisa mahmah hi.\nNi khat a tate thum cina kik uh hi. Jayasheela in a cih nading thei nawn lo hi. Kua tungah pulaak ding? A kikhop ngei na zel pastor a sih khit ciangin pastor kikoih kik nailo-in upa nihte in pawlpi makaih uh hi. Jayasheela in amah le amahin thungen thei nai lo hi. Cih nadang thei lo ahih manin a khitui luangin kap hi. Tua kawmmahin Lai Siangtho Bu khat la-in sim ding kipan hi. Amah pen Tan 4 ciang khawng sangkah ahih manin laipai simthei hi. Jesuh thu sim ding a zonzon ciangin a lamdangtakin Jesuh in Sunday ni-in biakpiakna nei lo-in, Saturday, Sabbath ni zang ahihna hong mukhia hi. Biakinnah a va pai ciangin pastor thak khat na tung khin hi.\nJayasheela in pastor tungah “ Saturday ni pen Lai Siangtho sungah ni siangtho ni hi,ci-in gen hi, a cih ciangin a pastor in zadah hi.?” Tua bang dotna deih lo hi. Sinna leh theihna bangmah nei lo ci-in nusia hi. Tua pastor in Jayasheel tungah ‘ nang pen dawivei nu hiteh; Jesuh in thukham khempeuh beisak khin zo hi. Lunghimawh kei in,” cihsan hi. Tua bang tengtawh Jayasheela zong pusuak khia hi. Ni khat kum 12 a pha numei khat in Thukham Sawm lotngahin gen hi. Tua numei no in Thukham li-na nihvei gen kik hi. “ Sabbath ni a siangtho a zat ding phawk in” (Pai. 20:8).\nNumei no in Thukham Sawm khempeuh lotngahzo ahih manin pastor in pakta mahmah hi. Pastor in Jesuh in Thukham khempeuh beisak hi, ci-in um hi napi, banghangin Thukham Sawm a lotngah khat tua bangin pakta hi ding hiam, ci-in Jayasheela in lamdangsak hi. Tua khit ciangin Jayasheela in pastor innah vahawh hi. Pastor inn sungah Thukham Sawm kigelh amuh ciangin pastor pa in Thukham Sawm bei khin hi, ci-in a gen pen lamdangsa mahmah hi. Jayasheel in Jesuh tungah thunget hong kipan hi. “ Jesuh aw, thuman hong hilh in,” ci-in ngen hi. Tua zan ciangin a mang sungah tai kidemna khat om a, Jayasheela zong tua tai kidemna-ah va kihel hi. Thakhat thu-in mi khatin khawlsakin, Jayasheel in a ihmutna pan khanglo hi. Tua tai kidemna-ah a khaktan bang hi ding hiam ci-in Jayasheel in ngaihsunsun hi. Lamdangsa mahmah ahih manin Jesuh tungah thungen kikin, Topa aw ka zuih ding lampi hong lak in, ci-in thungen hi.\nTawlkhat khit ciangin kum tampi sung kimu lo a sanggampa khat tawh hong kithu za uh hi. Tua a sanggampa in Jayasheel tungah Thukham Sawm ka zui hi. Sabbath ni limtak ka tawlnga uh hi, ci-in pulaak hi.\nTu-in Jayasheela leh a pasal in Seventh-day Adventists sungah citak hong suak uh hi. Inn thak khat nei uh a, tua inn pen kikhopna biakinn hong suak hi. A innkuan un nek ding dawn ding kisamin om nawn lo uh hi. Nunglam deuh khatin mi 15 in tuikiphum uh hi.\nTu quarter leitungbup Sabbath 13na sumpi in Jayasheela tenna khua pan a gamla lo khua, Bengaluru-ah biakinn nih kilam ding hi.


url: =Gamdang tung Zomite – 5 ~ Dr. Ngul Khan Pau :: ZOMI DAILY\nposted on 1 October 2017 at 11:00 pm Lomkholna: Article, Biakna, Ngulkhanpau\nA beisa hun sungin manlahna tuamtuam hangin ka laigelh kong zomto thei kei hi. Gamdang tunna tawh kisai zong a hun tawh kizilin hong kikhel pian hi. Nidangin gamdang kileng ziahziah a, kha khat sungin gamthak tung bangzah hiam om hi. Ahi zongin tuhun ciangin tua bang hong kikhaat mahmah ta hi. Kawlgam hun hoihzaw hong tun man leh gamdangte zong kihong nawn lo ahih man hi thei hi. Tua bang kawmkalah pawlkhatte gamthak lah tun ding ki-um nawn lo, Kawlgam ah ciahkik ding lah haksa a sa tampi ki-om ding hi.\nIsrael mite nung lamah Faro galkapte’n delh, mailam lah Tuipi San (Red Sea) in khakcip a om tawh kibang cihna hi. Tua bangte laitak Moses in Israel mite’ kiangah, “Lau kei un, kiptakin om un. Note adingin tuni a hong sep ding Topa’ hotkhiatna mu un. Bang hang hiam cih leh tuni-a na muh uh Egypt mite, note in na mukik nawn kei ding uh hi. Topa in note adingin hong dosak ding a, note ahih leh na om hithiat ding uh hi bek hi,” a cih thu phawkhuai hi (Pai. 14:13-14).\nKHA KHANLAWHNA: Pasian hehpihna tawh pawlpi tuamtuamah cialpi kinei in, Kha khanlawh nading hungeelna i nei theita uh hi. Hihte hangin Topa tungah lungdam i ko uh hi. Tutung US lam ka zin sungun thudotna a tam mahmah khat ahih leh tuhun Kha khanlawhna thu tawh kisai hi. Pasian hehpihna tawh i thungetnate hong kidawngin ama’ vehna i ngah uh hi. Ka lungdam mahmahna khat ahih leh Pasian ah dangtakna i neih uh tua mahmah hamphathuai ka sa pen hi.\nLeitungah deih ding tampi a om hangin Topa mah tawh kikholh ding lunggulhna nei nungak tangval hong kikhawmte in tha hong pia mahmah hi. Pasian Kha nasepzia “hih bangin hong sem ding hi” i cih theih khit loh hangin Lai Siangtho tawh kituak loin sem ngei lo hi. Tua ciangin Pasian minthan nading le amah a siantho bangin siantho nopna hong guan teitei ding hi. Kha khanlawhna tawh kisai i gen ciangin, a puatham a kimu thei pen:\nTutungin hih teng tawh khawl bawl phot ni. Topa Pasian in thupha hong pia ciat ta hen. Rev. Dr. J.M. Ngul Khan Pau\nPrevious: ZCD MP Pu Thang Khup’ Facebook pan Update pawlkhat\nNext: Vondeih Kep Ding – 126 (Dimno’ Pa)


url: =Hebru 11 | Siantongluan\nUpna nei i cih ciangin i muhtheih nailoh i lamette ngah takpi ding, ci-in muanna lungsim neihna ahi hi.\nTanglai mite in upna a na neih manun Pasian in a na pakta hi.\nPasian kampauna tawh leitung leh vantung piang a, tu-a i muhtheih nate a om nailopi panin hong piang hi, ci-in i upna bek mah tawh a thei ihi hi.\nA upna hang mah tawh Abel in Kain piakna sangin a santheih huaizaw biakpiakna Pasian tungah a na pia hi. Pasian in ama biakna na sang ahih manin a upna hangin mihoih hi, ci-in Pasian pahtakna a na ngah hi. Abel a sihzawh a sawtpi hikhin napi-in tudong mahin upna thu a hong gengen lai a suak hi.\nA upna hang mahin Enok zong sihna tawh kipelh hi. Pasian in ama kiangah lato ahih manin kuamah in Enok mu nawnlo hi. Amah a kilaktoh ma-in Enok in Pasian lungkimna ngah hi, ci-in Lai Siangtho in a na gen hi.\nNoah in zong a upna hang mah tawh mailama thupiang ding a muh theihlohpi mahin Pasian thugenna na mang a, teembaw khat bawlin a innkuanpihte tawh na suakta hi. Hih bangin a gamtatna tawh leitung midangte a mawh ahihna kilangsak a, a upna hangin mihoih hihna thu Pasian kiang panin a ngah hi.\nPasian in ama tungah piakdingin a ciam leitangah Abraham a pai dingin a sap lai-in Abraham in Pasian sapna a manna pen a upna hang mah ahi hi. A paina ding mun nangawn theilopi-in a gam leh a lei nusia-in a dingkhia hi.\nPasian in piakdingin a ciam gamah a upna hang mah tawh gamdangpi hinapi-in peemta-in va om phot a, ama ngah bangin thuciamna a ngah a ta Isaac leh a tu Jakob tawh puanbuk peuhah a om phot uh hi.\nPasian in geelin a lam, bulkip a nei khuapi, Abraham in a ngakna-in tua bangin a om ahi hi.\nSarah a ta neihtheih ding hun beikhin napi-in ama tungah thuciampa zuaulo ding, ci-in Abraham in upna a neihna hang mahin Sarah gai-in ta a nei ahi hi.\nA cimang khinin a kingaihsun hih mi khat suanlekhakte pen vana aksi zah leh tuipi gei-a sehnel zahin a tam hi.\nHih mite khempeuh in amaute tungah piak dingin Pasian ciam thute ngah nailo uh a, gamlapi-ah a omlai galmuhin hopih thei bek uh a, hih leitungah khualmi peemta hi lel hang, ci-in kitheihna tawh omin a upna mah uh tawh a si uh hi.\nTua bang mite in amau-a dingin a gam a lei ding uh a zong ahihna uh hong kilang hi.\nAmaute in a nusiat uh leitung ngaihsutpi penin a nei uh hi leh hong ciahkik theihna ding uh hun ngah ding uh hi.\nAhi zongin amaute lunggulh pen leitung sangin a hoihzaw vantung gam ahi hi. Pasian in amaute-a dingin khuapi khat na vaihawmsak ahih manin, tua bang mite in amah pen ka Pasian uh hi, ci-in a gen ding uh Pasian in maizumna-in na ngaihsunlo hi.\nPasian in Abraham a ze-et laitakin Abraham in a upna hang mah tawh Pasian biakna dingin a tapa Isaac na pia ngam hi. Pasian mah in Abraham tungah tapa ka hong pia ding ci-in a ciam hinapi-in, Pasian ciamna bangin a neih tua a tapa neihsun mah, Pasian biakna dingin Abraham in pia dingin na kithawi hi.\nTua a piakding tapa pen Pasian in, "Na tapa Isaac tung tawnin suanlekhak na nei ding hi," a cihpa ahi hi.\nPasian in a sisa nangawn hingkiksak thei ding hi, ci-in Abraham in a up mah bangin Abraham in a sisa a tapa Isaac a limin a ngahkik ahi hi.\nA tapa Jakob leh Esau in mailamah thupha ngah ding hi, ci-in Isaac in a na gen ngamna pen a upna hang mah ahi hi.\nJakob a sihkuan ciangin a ciangkhut dawnah kingamin Pasian bia a, Josef tapate gel thupha a piakna pen Pasian in na pia takpi ding hi, ci-in a upna hang mah ahi hi.\nJosef a sihding ciangin Egypt gam panin Israel mite a paikhiatna ding thu leh ama luanghawm a bawlna ding zia a vaikhaknate zong a upna hang mah ahi hi.\nMoses a suah ciangin a nu leh a pa in hoihsa mahmahin, kumpipa thupiakna kihta tuanloin kha thum sung a selcip ngamna uh zong a upna hang mah uh ahi hi.\nMoses a gol ciangin Faro tanu tapa kicih ding a ut nawnloh ngamna zong a upna hang mah ahi hi.\nTomno sung mawhna sungah nuamtakin omding sangin Pasian mite tawh gimna thuakkhawm ding a utzaw hi.\nMailamah a thaman ding mukhol thei ahih manin Egypt gamsunga hauhna leh nopsaknate khempeuh sangin Khrih hangin simmawhna thuak taakzaw tham hi, ci-in a ngaihsun hi.\nMoses pen kumpipa hehding lau hetloin Egypt gam panin paikhia a, a kimu theilo Pasian a mu bang keekin a nungkik hetlohna zong a upna hang mah ahi hi.\nMi That Vantungmi in Israel mite ta upa pen khempeuh a thahkhak lohna dingin Paisan Pawi kipiangsakin, inntual kongtungzawl khempeuh sisan a kizutna zong upna hang mah ahi hi.\nLei keu tunga pai bang keekin Israel mite in San Tuipi a kantan theihna uh zong a upna hang mah uh ahi hi. Amaute pai bangin Egypt mite in paiding a sawm uh ciangin tui in a tumcip hi.\nIsrael mite in Jerikho khuapi ni sagih sung a kimvel khit uh ciangin a kulhpi a cipna zong a upna uh hang mah ahi hi.\nNumei paktat Rahab in thukante limtakin na zindo a, Pasian thu a manglo mite tawh a sihkhawm lohna zong a upna hang mah ahi hi.\nTu-a bangin gengen lai ding ihi hiam? Gideon, Barak, Samson, Jefthah, David, Samuel, leh kamsangte thu i genna ding hun omlo hi.\nHih mite khempeuh in zong a upna uh hang mah tawh kumpi gam tuamtuamte zo-in, thumanin a gamtat manun Pasian thuciam a ngah uh hi. Upna hang mah tawh humpinelkai kamte hucip uh a,\nmeikuangpi mitsak thei-in, sihna ding panin suakta uh a, ginalo napi-in thahat uh a, gal sungah thahatin gamdang galkapte a zogawp uh hi.\nNumeite in a sihsuah mite uh, thawhkikna tawh a ngahna uh zong a upna uh hang mah ahi hi. Mi pawlkhatte in a hoihzaw nuntakna-ah a thawhkik theihna dingun leitungah suahtak ding ut tuanloin bawlsiatna thuakin a si uh hi.\nMi pawlkhat in simmawhna, satna, sikkol bulhna leh thongkiatna zong a thuak uh hi.\nSuang tawh a kidenglum, sing-at tawh a kiphelkham, namsau tawh a kisatlum a om hi. Tuuvun peuh, keelvun peuh silhzo bekin, cimawhin zawng uh a, gimna leh bawlsiatna a thuak uh hi.\nAmaute-a dingin leitung mite kilawm zolo uh ahih manin galtai bangin gamlak leh mualtung khawngah vak kawikawi-in, leihawm suanghawm sung peuhah a om uh hi.\nHih mite upna lian mahmah hi, ci-in a kitheih hangin piakdingin Pasian in a ciamsa thute a ngah nai kei uh hi.\nBang hang hiam cih leh Pasian in eite-a dingin a hoihzaw-in thu hong vaihawmsak a, amaute tawh eite i kikop ciangin amaute a cingtaak ahih theih phingna ding uh Pasian geelna ahi hi.


url: =Samuel Nihna 23 | Siantongluan\nSamuel Nihna 23\nJessi tapa David, milianpi a suak mipa, Jakob Pasian sathau nilhpa, Israel laphuak siampa David kam nunungte hih bang ahi hi:\n"Topa kha in kei tung tawnin thu hong gen a, ka kam sungah ama thugente om hi.\nIsrael Pasian kampau khin a, Israel a hupa in kei kiangah hong ci khin hi: Mi khat in mite tungah thutang takin ukin Pasian zahtakna tawh limtakin a uk ciangin\namah pen amaute tungah zingsang khuavak bangin taang ziazua a, meii kaai loh ni zingsanga ni taangkhia, leilak panin lopate a selsak guahtui tawh kibang hi.\nHi hi, ka innkuan zong Pasian tawh tua bangmah hilo ahi hiam? Bang hang hiam cih leh amah in tawntung thuciamna kei tawh hong bawl a, na khempeuh a hoih a kipin hih hi. Bang hang hiam cih leh keimah hong huhin, ka deihna khempeuh tangtungsak ding hilo ahi hiam?\nAhih hangin mi gilote ahih leh a kilawnkhia lingkungte tawh kibang hi. Bang hang hiam cih leh khut guak tawh amaute kilawng ngamlo a,\namaute a lawng ding mipa pen sik leh teipi bul tawh kithawi a, amaute mei tawh kihaltum siang hi," a ci hi.\nDavid neih mi thahatte minte: Tahkhemon mi Joshebbasshebeth hi a, amah pen mi thumte a ukpa ahi hi. Amah in a teipi tawh mihing za giat do-in hun khat sungin thatmang khin hi.\nTua ciangin mi thahat thumte lakah amah a zompa pen Ahoah mi Dodo tapa Eleazar ahi hi. Galsim dingin a kikaikhawm Filistia-te to a, Israel mite a nungkik hunin David tawh amah om hi.\nAmah dingin a khut a hikcip mateng Filistia-te sattuk a, a namsau a khutsungah omcip hi. Topa in tua ni-in gualzawhna lianpi piangsak a, a kithat mite na a tawm ding bekin ama nungah mite hong paikik uh hi.\nAma zomah Harar mi Agee tapa Shammah ahi hi. Besan a dimna mun Lehi-ah Filistia-te kikaikhawm uh a, Filistia-te kiang panin mite tai uh hi.\nAhih hangin amah in tua munah panmun la-in hu a, Filistia-te that a, Topa in gualzawhna lianpi a piangsak hi.\nUkpa sawmthumte lak panin mi thumte paisukin, Refaim kuamah Filistia mihonte in giahphual satin a om laitakin, Adullam leihawm-a David kiangah anlak hun pawlin tung uh hi.\nDavid in lunggulhna tawh, "Kulhkongpi gei-a om Bethlehem tuikhuk panin mi khat in tuidawn ding kei hong pia leh!" a ci hi.\nTua ciangin mi thahat thumte in Filistia-te giahphual phulin kulhkongpi gei-a om Bethlehem tuikhuk panin tui tawikhia uh a, a tui la-in David kiangah paipih uh hi. Ahih hangin David in a tui dawnlo hi. Amah in Topa}-a dingin a tui sung a,\n"Topa aw, hih tui ka dawn het kei ding hi. Amau nuntakna khamin a pai mite sisan a dawn tawh ka kibang hi," a ci hi. Tua ahih ciangin amah in dawnlo hi. Mi thahat thumte hanzia tu-a bang ahi hi.\nTu-in Zeruiah tapa, Joab sanggampa Abishai, mihing sawmthumte a ukpa ahi hi. Amah in a teipi tawh mihing za thumte do-in amaute that a, mihing sawmthumte banah minphatna ngahbeh hi.\nMihing sawmthumte sung pan amah a minthang pen hi a, amaute a ukpa a suak hi. Ahih hangin amah in mihing thumte ban nailo hi.\nJehoiada tapa, Kabzeel khuami Benaiah pen gal a hang, na lianpite a sempa hi a, amah in Moab galhang mi nih a vat hi. Amah zong paisukin vuk a kiat ni khatin leihawm sunga om humpinelkai khat a that hi.\nAmah in a melhoih Egypt mi khat a that hi. Egypt mipa in a khutsungah teipi tawi hi. Ahih hangin Benaiah ciangkhut khat tawh ama kiangah paisuk a, Egypt-pa khutsung panin a teipi sutkhia-in ama teipi mah tawh amah a that hi.\nJehoiada tapa Benaiah in hihte hihin, a thahat mi thumte minphatna zah phial a ngah hi.\nMihing sawmthumte lakah amah minthang a, ahih hangin amah in mihing thumte ban nailo hi. David in amah a cingte a ukin a koih hi.\nJoab sanggampa Asahel zong sawmthumte lakah khat ahi hi. Bethlehem mi Dodo tapa Elhanan,\nHarod khuami Shammah, Harod khuami Elika,\nPalti mi Helez, Tekoa khuami Ikkesh tapa Ira,\nAnathoth khuami Abiezer, Hushah mi Mebunnai,\nAhoah mi Zalmon, Netofah khuami Maharai,\nNetofah khuami Baanah tapa Heleb, Benjamin mite gamsunga om Gibeah khuami Ribai tapa Ittai,\nPirathon khuami Benaiah, Gaash gei-a kuam pan Hiddai,\nBetharabah khuami Abialbon, Bahurim khuami Azmaveth,\nShaalbon khuami Eliahba, Jashen tapate, Jonathan,\nHarar mi Shammah, Harar mi Sharar tapa Ahiam,\nMaakah khuami Ahasbai tapa Elifelet, Gilo khuami Ahithofel tapa Eliam,\nKarmel khuami Hezro, Arbi mi Paarai,\nZobah khuami Nathan tapa Igal, Gad mi Bani,\nAmmon mi Zelek, Zeruiah tapa galhiam a tawi Beeroth khuami Naharai,\nIthri mi Ira, Ithri mi Gareb,\nHit mi Uriah, a vekpi-in sawmthumlesagih ahi uh hi.


url: =Vantungte leh Leitung (the Shamayim and the Aretz) :: ZOMI DAILY\nVantungte leh Leitung (the Shamayim and the Aretz)\nposted on 2 February 2018 at 7:30 am Lomkholna: Biakna, Dimlunzam, News\nKa Siapa in khuamial khit lam in sehpyuau ah ong paipih khitteh munkhat ah ka nih un thallup in van a aksi te ka en uh hi.\n“Tua laitak in siapa in, nak zai nakgol in nak liat ei maw”ongci hi. “Vanpi maw Sia, ken zong gol lah gol zai lah zai sa ingh.”\nA man’ “Hebrew kam in ‘Vantung’ pen ‘SHAMAYIM’ ki ci in, leitung pen ‘Aretz’ kici hi. Hebrewte laimal tawpna ah ‘im’ cih a om leh leh khat sang tam zaw (Plural) cihna hi ven, tua ci lehangh, hih vantung tawh kisai in bang agen nuam ahitam na ngaihsun khana?\n“Vantung pen atam in ki at ci lenhang, leitung pen Aretz ci ahih teh ki bang kei mah ei, leitung pen khat bek cih na hi ve maw.”\n“Hih mah hi tu a nagen pen. Hih Vantung leh lei tung I kammal I atam atawm tawh kisai in, a deihna thupi om in khat tek i ataang (represent) in aki zang zong ahihi.\nCihnopna in, Leitung cih kammal pen khat kia (singular) hi a, mit tawh a kimu thei leh khut a lawng theih nate ahuam (Physical Realm)hi in,thukhat ah ki ciangtan cihna hi. Tua bangin leitungna te peuhmah in ciangtan nei ahih man in, bangzah takin na ngah a, na nei khin zong in, kicin’na leh lungkimna ong pia zo ngeilo uh cihna hi’’.\n“……….Mikhat in leitungna te a nak ngim luat a a ngaihsut luat leh….”\n“ anuntakna zong ki ciangtanna(Limitation) tawh kidim ding cih bang a hi dia?”\n“…A hih hangin,tua mi pa in, tua nate pan in ki hemkhia in hi leh….”\n“Tua hi leh bel ciangtan nuntakna pan suakta ding cihnopna ahi dai?”\n“Leitung tawh kisai peuhmah ciangtan om(finite), Vantung tawh ki sai, Kha thu peuhmah ciangtan omlo (Infinite) hi. Tua ciangtan a neilo Khathu bekmah in,na lungtang ong dim zo bek dinghi.”\n“Tua ahih leh Sipa aw, mikhatpeuh in hih ciangtan a om leitung tawh koici ki pelh theih ding i hia?”\n“ Mikhat peuhin hi leitung ah a nuntak laisiah leitung tawh ki pelh thei lo hi. A hi zong in, amah pen Leitung nate i uk sese akul hi lo hi. Leitung ah I om hangin, a leitung in I lungsim ong dip loh ding thupi hi. I lungsim I ngaihsutna pen vantung thu te bek ngaihsun lehang, tua nate pen khathu hi. Vantung pen SHAMAYIM hi I cih bangmah in, amah tawh ki sai in, bangmah ciangtan omlo hi. Tua ahih man in, Khathu tawh na kidim leh Vantung thu tawh akidim zong na hipah hi.”\n“Ki ciangtan lo in nungta thei ta cihna hi maw”\nThe Mission: Leitung ah neih leh lam bang teng na nei hiam? Na lungsim leh na ngaihsutna’ tua nate pan in suakta in, vantung thu a hi Khathu tawh kidip ding lunggulh in. (Isaiah 55: 9; Philipians 4: 8-9, Colosse 3:2)\nCahn Day 9……. Dim Lun Zam\nPrevious: Japan gam aom piteek puteek kepna innkhat meikang, mi 11 si\nNext: Khuahun sialua ahih manin Kuala Lumpur atuding vanleng pawlkhat Penang ah kitusak\nUK Referendum ni khat bek kisamlai – UK Zosuan te mailam ding\nInterview with Zamnu (Myanmar Well-known Singer)\nZomi te kalkhat suanta, maban bangci zopding? ngeimah ngeiding maw?\nMalaysia PM Najib in kumsawtpi pumpi cidamlo nupa te vehin huhna sumpia\nA tate 3 mai ah thautawh kaplum athuak Pa Stephen Pau Suan Kim (Tonzang, Naulak)


url: =Zomi Nam Ni leh I Tavuan ~ Vung Lian Mang :: ZOMI DAILY\nZomi Nam Ni leh I Tavuan ~ Vung Lian Mang\nposted on 15 February 2009 at 7:15 am Lomkholna: Article, Zomi Nam Ni\nTu kum 2006 kumin Florida Zomi Innkuan makaihna tawh America gam, Floria state sunga kibawl Zomi Nam Ni kum 58 cin’na-ah thugenpi dingin hong kiseh manin angtang mahmah ing. Hih bangin US gam sung khawng a tung ding leh hih bangin Zomi u leh naute tawh Zomite’ Ni Thupi mahmah ahi, Zomi Nam Ni zang khawm thei dingin ka ngaihsun ngei kei-a, hun manpha hong pia i Topa Pasian tungah lungdamna ko masa ing. Mipil misiam leh mihau tampi kawmkal-ah kei n’ong seh uh pen kei sangin a kilawm zaw ding upa mipil tampi om ding ahih manin kisuang sim ing. Bangbang ahi zongin makaite in deihsakna tawh hun hong pia uh ahih manin Florida Zomi Innkuan vaihawm upate tungah lungdam hong ko ing. Zomi Nam Ni bawlnaah hong kihel thei u leh nau a kuamah peuh tungah zong lungdam hong ko ing.\nTuni-in mihing’ phu (human rights) a kithupisakna gam, US-ah Zomi Nam Ni i zat theih thupi ka sa-a, a suakta gam ahih mah bangin suakta takin thu gen leeng ka ut hi. (Kuamah in na za kik kei peuh leh maw!) Zomi Nam Ni tawh kisai-in thulupi thum gen dingin hong kiging ing.\n1) Zomi Nam Ni hong pian’khiatna a tomin\n2) A beisa hun-a Kawlgam ki-ukna leh Zomite\n3) Tu laitak Zomite’ din’mun leh i kalsuan zia ding hanthotna\nI Zolai simbu sungah ‘F — February 20 ni, Zomi Nam Ni hi’ ci-in sin hi hang. Bang hangin hih February 20 ni sese hi-a bangci bangin Zomi Nam Ni hong piang hiam, cih thu theih huai hi. Hih ni hong pian’khiatzia i theih nadingin tangthu tawm sut kik kul ding hi.\nTu-a Kawlgam-ah i pu i pa Zomite, tuma kum za tampi lai-in na teengin kiummawh hi. Tua hun lai-in Zomite pen kisuakta-in i gam i lei-ah khua hausa, ukpi cih bangin ei leh ei a ki-uk minamte i hi hi. Mangkang (British) gamkeekte i gam hong lut ma-in Zomi in kua minam, kua kumpi tungah siah leh bumh pia ngei lo banah kuama’ vaihawmna nuai-ah om ngei lo uh hi. Hih thu tawh kisai-in Zo Tangthu (Zo History) a gelh Pu Vumson in “1885 kum-in Mangkang-Kawl Gal Thum Veina a bei khit ciangin Kawl kumpi gam a kisiat hun-in Kawl kumpi ukna gam in Irrawaddy gun dung ahi khanglam-ah Aunglan ciang, saklam-ah Bhamo ciang hi. Zomi te teen’na gam pen Kawl kumpi ukna nuai hi lo hi,” ci-in na gelh hi. Tua hun lai-in Kawl leh Zomite pen a suakta minam leh gam tuak hi-a, gam kituhna leh gal kidonate om loin gam leh minam kikal-ah kizahtakna nei tuak uh hi. Hih thu tawh kisai-in UNO-ah Secretary-General lui a hi U Thant in ama’ laibu gelh “Pyidawtha Khayi” sungah “Toungoo hun, Bayintnaung kumpi hun, Inwa hun leh Alaungpaya kumpite hun-in Zomite in Kawl kumpi’ aadingin galkap a seem tampi om hi, kici hi. Kawl tangthu sungah Kawl leh Zomi-te kikal-ah a ciapteh taak ding gal kidona om ngei lo hi,” ci’n na gelh hi.\nMangkang kumpi in 1886 kumin Kawl kumpi ahi Thibaw ukna gamte sut hi. 1888 kum December kha ciangin Gen. George White makaihna tawh Mangkang galkap tampi tak in Zogam hong do uh hi. Minam leh gam it Zomite in zong luang leh ban phal-in Mangkang galkapte a do thuk uh hangin galhiam kibat lohna hang tawh a tawpna-ah Mangkangte’ vaihawmna pen lungkim het lopi mah-in na sang uh hi. 1892 kum ciangin Zogam saklam teng ahi, Tedim, Falam leh Haka gam teng gawm khawm-in ‘Chin Hills’ ci uh-a, vaihawm Mangpi dingin Maj. Brown koih-in Falam khuapi-ah zum hong hi. 1896 kumin British Parliament panin “Chin Hills Regulation Act” (Chin Taung-tan-mya Simyin U-pa-day) phuang uh-a, Zogam pen hih upadi zui-in Kawlgam gam-ukpi (Governor of Burma) in direct-in uk hi. Hih upadi pen Zomite leh Kawl mite, vaihawmna khat nuaiah om khawm ngeilo i hihna bulphuh-a kibawl ahi hi. Tu-a Zomi Nam Ni hong kipatna pen hih upadi phiat maai ding deihna leh mipi deihna tawh ki-ukna (democracy) tawh vaihawmna hi-a, Falam khua-ah mipi’ kikhopna pana hong kipankhia ahi hi.\nA beisa hun i et kik ciangin February 20 ni pen lamdang takin Zomite’ tangthu sungah ni thupi leh minam thu vaihawmna ni tawh kituak thei den se hi. Tuate gensuk daudau leeng:\n1918 February 20 ni-in “Zomi Siamsinna Tawsawn Pawl” (Chin Education Uplift Society) cih kipawlna, Maymyo-ah hong piang hi.\n1928 February 20 ni-in political organization masa pen “Zogam Kipumkhatna Pawl” (Chin Hills Union Organization), Zogam khanglamah, Vawmhtu Maung in makaih hi. (Vomthu cih zongin kigelh hi).\n1938 February 20 ni pen i pu i pate in Britishte do-a i gam pana hawlkhiat hong kipatkhiat ni hi-in, Kanpetlet-ah mi tampi tak in mat thuakin, pawlkhat in sih lawh hi.\n1947 February 20 ni-in Falam khua-ah Zo minam bup khawmpi kisamin “Panglong Thukimna (Agreement)” mipi in kipsak hi.\nMangkangte in tua thukhun’ zangin Zogam-ah amau’ vaihawmna a lamzan’ nading ngimna-in Zomi ukpite hong zang uh-a, ukpite’ tungah siah leh bumh kaih theihna leh thuneihna pawlkhat pia lai uh hi. Tua bangin mipi te tungah siah leh bumh kaihna kilawm lo takin a tam ciangin hih pen Mangkangte’ vaihawmna hang hi ci’n mipite in mukhia uh ahih manin Mangkang kumpite tungah lungkim lohna tam seEmsEem hi. Tua hunlaia mipite’ tunga thunei ukpite tungah a lungkim lo zong tam mahmah hi. Mangkangte’ sila i hih, a sang thei lo Zomi khangnote sung panin Mindat uk, Vawmhtu khuami Pu Vawmhtu Maung makai-in 1933 kumin Mangkang kumpi do nadingin “Chin National Union” (Chin-taung Nyi-nyut-yay A-phway) cih hong kiphuankhia hi. Zogam saklam gamte sangin khanglam (taungpaing-te) pen nainganzi lamah khua na mu masa uh hi. Tua CNU in Kawlmi gam it khangnote kipawlna ahi Do Bamar A-si-a-yone (We Burmans’ Association) tawh kizopna nei-in Kawlgam in suahtakna a ngah ciang Zogam zong suahtakna piak ding cih thu Mangkang kumpite tungah ngen uh hi. Gen. Aung San in zong Kawlgam sunga mualtung mite kiangah Kawlmite tawh suahtakna laak khawm ding na na zol den hi.\n1947 kum Aung San-Attlee Agreement zui-in Mangkang kumpi in Kawl kampaute tamna-zanggam (Burma Proper) suahtakna a piak ciangin mualtung gam teng zong suahtakna a hong piakna uh manlang zaw ding hi cih upna leh lametna tawh 1947 kum February kha 12 ni-in Kawl mite leh mualtung mi teng kipawl khawm-a suahtakna laak ding thukimna Shan gam Panglong khua-ah letmat thuhna nei uh hi. Tua thukimna hang bek tawh 1948 kum January kha 4 ni-in Kawl mite leh mualtung mite khempeuh pen Mangkangte in suahtakna hong pia uh hi. Hun hong beibei-a Kawlgam kumpi hong kilaihlaih-in Zomite i suahtakna leh i khantohna ding thute hong kikhaktanin henkol sungah lehtun kik i hih manin Sia Hang Khan Lian in “Sal suah na’nga khutpi mek ni February 12, Union Day” na na ci ngei hi. Tu-in zong Zomi Nam Ni ci-a i bawl ngakngak hangin 1948 malai hun-a Zomite’ ngainganzi (politics) tawh kisai-a i din’mun a lehtun’ kikkik i hi gige hi.\nZomite in Mangkang kumpi’ ukna nuai panin suahtakna a ngah uh hangin ukpi vaihawmna nuai pan suahtakna ngah nai lo uh hi. Tua ahih manin Zomi mipite in suahtakna ii gahte a kicing taka ngah theihna ding pen in, tua hun lai-a Chin Affairs Council thunei vaihawmte’ nasep ding mawhpuakna masa ahi hi. Tua hi-a, Chin Hills Regulations Act in Zomite tungah bangzah takin gimna pia hiam, cih kankhia dingin Kawlgam kumpi in Thukankhia committee seh-a, ahi zongin a hun hong sawt toh luat ding dah uh hi. Tua ahih manin 1947 kum Kawlgam thukhunpi (Constitution) zui-a Zo Vuanzi (Chin Affairs Miniter) a seem masa peen Pu Vawmhtu Maung leh Chin Affairs Council-ah President a seem masa peen ahi Captain Pu Tg. Mang Tung Nung-te makai-in Zomi leh Zogam ii mailam vai ding thu kikum dingin 1948 kum February kha ni 19-22 kikaal sung teng Zomi khawmpi Falam khua-ah sam uh hi. Tua khawmpi-ah Zogam mun tuamtuam pan mipi 5000 kah ci-in kiciamteh hi. Tua khawmpi sungah thukhensatna khempeuh pen Democracy pai zia kizui-a, tua lak pan a thupi peen khat in Ukpi vaihawmna pan mipi deihna bulphuh ahi Democracy paizia tawh Zogam vaihawm theih nading cih thu Subedar Pu Tg. Thang Za Kai (Tuithang) in na sungg-a, Falam (Lailun) pan U Chun Mang leh Kanpetlet pan U Thang Maung te in thukimpih uh hi. Tua thusun’ (motion) pen vote (me) khiatna tawh khensatna kinei-a, a deih mi a tamzaw hi-in a deihlo mi 7 bek om ahih manin tua thusun’ kipsakna kinei hi. Tua thusun’ kipsak ni pen khawmpi a ni nih ni ahi, February kha 20 ni ahi hi. Tua bangin hun khat pan hun khat-ah a kikheelna-ah mipite’ deihna pen thuneite in zong zahtak-in suahtakna, kilemna, thumaanna a deih Zomite lungsim a kilatsak ni pen “Zomi Nam Ni” ci-in kiciamteh hi. Hih pen Zomite aadingin leitung-ah minam picing khat ahihna kilatna ahi hi. Tua hunah Kawlgam Kumpi (President) Sao Shwe Thaik zong va kah-a, amah mah zong Shan Ukpi nam ahih manin Zogam-a Ukpi vaihawmna a bei ciangin a lungnuam lo-a, ukpite tungah huhna (yawkyay) piak ding cih thu tangko pah hi. Tua ahih manin, Zomi Nam Ni pen mi honkhat kikaikhawm pak-a, vaihawm ziau-a piang thu neuno hi peuhmah lo hi.\n2) A beisa hun-a Kawlgam ki-ukna leh Zomi Nam Ni vai\nGen. Ne Win in amah’n kumpi a sep suak theihna ding ngimna tawh Burma Socialist Programme Party (BSPP — Ma-sala) phuankhia-a, 1947 kum Kawlgam bup thukhun’pi phiat-in 1974 kumin Kawlgam bup aading thukhun’pi a thak gelhsak hi. Tua thukhun’pi zui-in Zogam pen gamke (state) level-in a koih uh hangin deihsakna tawh a kipia gamke (state) hi lo-a, BSPP ii gam-uk vaihawmna-ah a nop zawkna ding deihna tawh administrative unit khat ciang bek ahi hi. Bang teng ahi zong tua thukhun’pi a kikipsak ni 1974 kum January kha ni 3 ni pen Zogam in gamke (state) a ngah ni-in kiciamteh thei hi. BSPP in Zomite pen lungsim siangtho tak leh deihsakna tak tawh hong pia hi lo hi. Zomite ngeina leh minam vaite a man’than’ theihna dingin lampi tuamtuam tawh hanciam den hi. A masa-in “Chin Special Division” pen “Chin (Zomi) State” a hong piak ma-in “Zomi Nam Ni” pen “Chin Special Division Day” cih tawh kheel ding hanciam masa hi. 1974 kum thukhun’pi zui-in Chin Special Division pan Chin (Zomi) State a hong piak ciangin “Zomi Nam Ni” pen “Chin (Zomi) State Day” cih minvawh sawm leeuleeu uh hi. Hih hanciamnate pen Kawl kumpite in Zomite tungah deihsakna a hong neih lohna uh a kilatna khat ahi hi.\nI gam leh i minam’ aadinga i pu i pate’ hanciamna leh gualzawhsate pahtawi leh phawk den ding deihna-in, a tup leh a ngim teng uh a khit ni (kip suak kei mah leh) — 1948, February 20 ni siksan-in, February 20 ni pen Zo Minam Ni dingin Zo Zum (Chin Affairs Council) in October 9, 1950 ni-in kipsak ahi hi.\n1951, Feruary 20 ni-in Mindat khua-ah Zo Minam Ni a khatveina official-in a kizat masak, Kawlgam Prime Minister U Nu in hong uap hi. Hih panin kum simin Zo Minam Ni kizang toto ahi hi.\nKawlgam sungah ki-ukna hong kilaihlaih-in i gam sungah hamphatna kikim, din’mun kikim-in Mangkang kumpi khut nuai pan suaktak ding lametna tawh Panglong Thukimna (Panglong Agreement) a kibawl hi mah leh, tua zawh kum 58 ciangin Zomite’ nun’takna pen Mangkang kumpi’ uk lai sangin suuksia zaw leh kumpi sung thuneihna lamah bangmah ngah nawn lo, biakna vai-ah hong kideidanin Zomi khat, mualtung mi khat hihna tawh galkap sung bangah zaa nei kuamah kiom nawn lo hi. Zomite’ salsuah na’ngin khutpi a meek kha takpi mah hi lo i hiam? Tu-in zong tu’n pawh hih bang dan om kik leh pawh, khial nawn kei ning, i ci ngam tuan diam?\n(3) Tulaitak Zomite din’mun leh i kalsuan zia ding hanthotna\nZo Minam Ni zatna hangin i minam sungah kipumkhat leh phattuamna tampi hong piang ahih manin Kawl kumpi lunghimawhin ngai dah-a 1956, 1957 leh 1958 kumin Zo Minam Ni zat ding phal lo hi. 1966 kumin Kawlgam Taw-hlan-ye Kaungsi (Revolutionary Council) kumpi in Zo Minam Ni pen Chin Special Division Day ci-in khek dingin thu hong bawla, 1975 kum panin February 20 ni pen Chin State Day leh Zo Minam Ni cih khop dingin thu bawl leuleu hi. 1981 kum panin tu dong Zo Minam Ni zat limlim Kawl kumpi in phal nawn lo-in hong khaam suak hi. Kei’ tuahkhak lian khat bang 1997 kumin Zangkong khua, Padonma Zatyone (theatre) ah Zomi Nam Ni bawl lian dinga kisa pen nai lang sapin na khawl kik un, cih thu om-a, khawl kul mawk hi. Kum 2001in zong a mun ding ngah zawh loh manin Zangkong khua-ah Zomi Nam Ni kibawl zo lo tazen hi. Ni kum 2005 ciangciang pen Golden Jubilee Hall ah sangnaupangte’ pang beel-in kibawl thei lai hi. Tu kum zong Zomi Nam Ni a kibawl nop hangin bawl khuan/phalna kingah nawn lo cih kiza hi. Zomi Siamsinte’ Maithak muakna khawng tawh thuah-a bawl kul zel ding dan khat hi.\nHih bang danin paipai leeng i minam ni hong bei thei dinga, i minam itna lungsim zong hong beibei thei ding hi. Ukeng hing lai beel sungah a kihuan i bat khak ding dah huai sa ing. Beel nuai panin mei kikhuut-a a tui damdamin hong lum toto hi. Sa nai kei ci-a, ukeng a omna lamin a tui hong sa-a, tua ukeng pen sih tawh hong kizom hi. Zomite aadingin hun leh nite damdamin hong haksa tektek-a, ei aading nuamlai, phamawh sam kei e, cih tawh i paipai leh beel sunga kisuang ukeng bangin i theih loh kalin mangthang thei ding hi hang. Tu’n zong Kawlgam sung lianah Zomi Nam Ni bawlna vai hi ta leh, i minam aading vaihawm theihna pen damdam-in hong beibei hi ta hi. Zomite tuni-in ei tung leh i minam bup tungah haksatna hong tung pah kei kha mah-inteh; ahi zongin tu-a bangin a pai leh ei’n zong vaihawm khat i neih kei leh, tu zawh a sawt loin Zomite cimit thei ding hi hang. A mihing i nungta zongin i minam hihna bei-in gam a nei nawn lo suak thei ding hi hang. Pilvaan’ hun leh khan’lawh hun hi ta hi. Kawlgam uk sungah Zomi Nam Ni i bawl theih nawn loh meel kitel nawn lo hi.\nTua ahih manin k’ong it Zomi u leh naute aw, kum simin Zomi Nam Ni bawl ciang tawh lungkim lai ding i hi hiam? I minam’ aadingin lungsim kipumkhat-in na sep sawm ve ni. Tu kum kipat tuung January 14 ni-in America gam huam ding Zomi Innkuan (USA) ii thukhunpi kipsakna kinei zo ta-a, lungdamhuai mahmah hi. Zomi cih min a deih leh a sang zo teng mahmah hih kipawlna tawh kizom-a vai i hawmkhop ding k’ong deihsak hi. Eimi sungah biakna pawlpi tuamtuam kinei-a, tuate pen Pasian’ thu-a kikhop kipawlna-in nei-in, i minam vai leh haksadonghu vai tuamtuam-ah hih Zomi Innkuan (USA)-ah kipawl theih ding thupi ka sa hi. Florida Zomi Innkuan zong a innteek a bulpi khat hi, cih na za ing. Hih banga kipawlna in hun saupi-ah i minam aadingin vaang neihna leh mite’ zahtakna hong ngahsak ding hi. I minam min tawh i vaihawmnate in zong thu hong nei zaw ding hi. Biakna leh lu-hmu-ye (social) khen siam leeng deih huai hi.\nKawlgam sung bang i et kik ciangin Kawlgam sung suahtakna leh democracy i ngah nadingin na a seem zo, na a seem ngam kitawm mahmah lai-a, ei a mimal-in i kihel zo kei zongin a seem a bawl nuam, a seem a bawl laite tha i kipiak siam ding tuni-in k’ong hanthawn nuam hi. Nainganzi (politics) pen ei tawh kisai kei ci kei ni. Kawlgam sung kiukna a hoih loh man -a US-a a tung tam mahmah hi hang. I gam nuam leh kuamah puapial khol lo kha ding hi hang. Tu laitakin CRPP, NLD leh mipi makai tampi takte in Kawlgam ah suahtakna leh democracy ngah nadingin a nun’takna uh khaam-in na hong seem uh hi. Ei Zomi sung panin zong a kilang deuh-ah Pu Tg. Chin Sian Thang leh ZNC makaite i minam a vei pawlkhatte in tuni ciangdong hang takin na hong seem uh hi. Party vai a gen ka hi kei-a, hih bang haksat hun taktak cianga hong makaih, gam aading summeet lametna tawh hi leh hong kipia lo ding-te buang, tha pia buang teei ni, a ci ka hi hi. I makaite mipi in en lo hi hang. Pu Tg. Chin Sian Thang bang pen Kawlgam sung mualtung mi khempeuh taanga thu gen thei, a gengen ahi hi. Eimi’ aadingin angtan’ huai mahmah hi. I minam’ aading kin lo-in, i makaite pan’pih (support) kei lailai leeng, a tawpna-ah i minam bup-in suplawh ding hi hang. I gambup haksa-in gentheihna i thuak laitak ei’ taanga a seem ngamte pen kua mi kua sa ci lo-in tha i piak ding, ei a suakta gama teengte in pan’pih huai saam lo ding hiam? America gam sungah nun’tak na’ngin i kikhual zah khat-in Zogam-a omlai i minampihte’ aadingin zong naseem-a thu i ngaihsut ding i kihanthawn hi. A sesmsesmsate zong tha i kipia hi.\nTua banah, Zomi Reunification Organization (ZRO) ii President pipa Pu Tg. Thang Lian Pau in zong ZoNet sung pana hong khah, Zomi Nam Ni tawh kisai Makaipi Thu Vaikhakna (Presidential Message) sungah hong hanthot mah bangin i minam i man’than’ loh (survive) na’ng leh nopsak (prosper) na’ng-in Thumaan (Truth), Suaktakna (Freedom), Kipumkhatna (Unity), Nopsakna (Prosperity) thute leh vannuai leitung-ah gam (land) kician khat i ngah na’ngin ZRO nasepnate-ah i pan’pih tek ding i kihanthawn pha hi. Zomite zong niam nawn lo hi hang; leitung bup level-a taite hih sawm ni. Zomi, Chin, Laimi, Asho ci-in Net sung khawng-ah tua thute bek tawh i buaibuai sang-in i tun’na mun pan i minam bup kalsuan khop theih ding geel ta leeng hoih ding hi. Ei’ khua, ei’ pau bek ciang bek tawh suakta zo lo ding hi hang. Minam’ aading vaihawmna-ah masak ding leh nunun’ ding nei-in min vai tawh buai nawn kei ni. I gam a beibei, a siasia hi ta hi. Ei leh ei kilem thei lo-in kitawngtawng nawn kei ni.\nKa thukhupna dingin hih thu teng k’ong hanthawn pha nuam hi.\nUS gam sungah nuntak na’ng i zon’ kawm mahin i nusiat Kawlgam Zogam-a Zomite aadingin mailam nainganzi pai zia ding geel khol-in mi nungah i om khin phial zongin, tu’n mi tawh tan bang i kikim nadingin hanciam ni. Hih Zomi Nam Ni i bawlna ii a gah hong hi ding hi.\nGam leh minam nasepna-ah pawlpi leh biakna kideidan lo-in, leh tu’n a kiphuan thak Zomi Innkuan (USA) mah-ah kipawl tekin, i minam bup vai ding hawm sawm ni.\nKawlgam sunga kipawlna tuamtuam leh i neihsa Zomi minpua kipawlnate ahi ZNC, ZRO cihte mah phungvuh sawm ni. Political Affairs Committee of Chinland (PACC) tawh khut kilenin na sem khawm ni. Kipawlna khat peuhpeuh-ah mimal thaneemna leh hoih lohnate a om khak leh zong ki-en kei ni. Pan’ khawm siam ni.\nMinam min vai tawh buaibuai masa nawn lo-in i omna mun pan i minam bup, Tedim, Falam, Hakha, Mindat, Matupi, Kanpetlet, Paletwa, Asho, Aizawl, Lamka cih om lo-in ma pan’ khop ding sawm ni. Ei leh ei dai kikai-in kisungkalh nawn kei ni. Tedim Zomite mi nungah cian/om ta hi hang. Takkheh, Zomi.\nA tawpna ah, i Zolai Sim bu sunga mah bangin, Z – laimal ahi Z – Zomite hanlungciam khangto diam! A nuam Zomi Nam Ni kum 100 dongin a zang thei dingin a za, a ngai mimal khat ciat Topa in thupha hong pia ta hen. Amen.\nVung Lian Mang\nPrevious: Zomi Nam ciaptehna Ni ~ Capt. Mang Tung Nung\nNext: WinMerge – Files etkak theihna\nZusa Tangthu pan Etteh huai Thu\nZogam leh Zomi ~ Zogam Mungno\nSangsia khatin naupang 20 val abetgawp laitak Video kikhahkhia


url: =Kimpu leh Kimpi – 30 ~ Hau Za Cin :: ZOMI DAILY\nposted on 30 August 2010 at 10:37 am Lomkholna: Article, Hauzacin\nKimpu leh Kimpi – 30\nHun hong pai zel in kumtawp exam hong tungta a, sangkah khempeuh in laisim hahkat mahmah uh hi. Kimpi zong a class vuah a siam pawl in hong pang den ahih manin kumtawp exam zong hoihtaka zawh sawm in a hanciam hi. Nuamno zong a mau class ah a siampen ahih den mah zom ut in laisim hanciam a, Kimpu ahih leh a laisiam lua hilo napi, laisiam hahkat bil bel hi.\nHoihtak in exam zo uh a, sangkhak sung khua lam ah Christmas leh Kumthak zang dingin ciah ciat ding uh hita hi. Kikhakna hun Farewell program hun ah Kimpu zong Nuamno tungah kuai lua ta, ngailua ta ahih manin a ki mikang noh nangawn uh mite mai zong zumpih zo nawnlo in hih giapgiap ta uh a, maingal tak in kitawp vatvat uh hi. A mu te in zahpih in maizum uh a, ahi zongin amau leitung vantung khual se lo uh hi.\nKimpu leh Kimpi zong khua khat ahih mah bang un ciah dingin Bus ticket lei uh a, Bus tawpna pan khe tawh ni khat leh sun lang pai khawm lai ding uh hi. A khuapihte zong a ciah ding om ahih manin ton khawm tek uhhi. A ciah ding uh ciang Nuamno in Bus station ah hong kha a, a hih ngeina mah bang un Kimpi mai ah, khuapihte mai ah hong ki mikang noh zanzan uh hi. A mu ciil a khuapihte a cimul tho in, na maizum mahmah uh hi. Bangcih tuan di!\n“U Kimpu, cidam in na pai inla, sangkong hon kik ciang kimu ni. Hong pai pah in maw”\n“Awle, Nuamno, I will miss you so a lot much…”\nTua teng a kicih kawm vua Kimpu English siam mello hih bualbual teng leh a ki mikang noh den uh Kimpi mit dong pian ahih cianga,,,, “Ehem” a cih leh amau zong themkhat kidawm pah uh hi.\n“College kah cih buang i cih hi e” ci in Kimpu kisiamtan hi.\nBus pai ding hita, Nuamno in khutlet in sawtpi a kilet khit uh ciang Bus sung pan Kimpi in mit kham liang in na en a, Bus driver in a horn a tum deda khit ciang amau zong kikhah in, Kimpu Bus sungah hong lut a, a tai pah vingveng uh hi………….\nLam tawntung ah Kimpu leh Kimpi a kiho kei uh hi. A kuan lam un kiho in, a lungtup, a alamet uh kikum in holim in nuamsa mahmah uh a, a nuntakna uh tua zaha kum khat sunga kikhek man dingin a um thei kei uh hi. Kimpi lah khuata nungak a hih ngei mah bangin hi hit-hiat, om hit-hiat, thumang, migi, hanciam, lungduai, mikhual, etc….. a langkhat ah Kimpu leuleu khuapi mi suah gawp in, a ut bangbang pau, a ut bangbang gamta, a ut bangbang kizem, mi lah khualse lo, pheng om gawpta ahih manin a ciahpih uh a khuapihte un lamdang a sa uh hi.\nTua sanga lamdang zaw khua a tun uh ciang a tuak ding uh a thei kei uh hi.\nPrevious: Kimpu leh Kimpi – 29 ~ Hau Za Cin\nNext: Kimpu leh Kimpi – 31 ~ Hau Za Cin


url: =Mipil ih cih in :: ZOMI DAILY\nposted on 3 January 2015 at 5:22 am Lomkholna: News\n1. Tanglai mipil (Kumpi Solomon, Daniel, Aristotle, Socrates, Plato, Philo, etc) sang kahkah in degree sangpi tung cih nam ahikei uh hi. Amau theihna nam ah tangtakin, thukpi takin, zaitakin, nung leh ma tawh amau theihtawp in kankhia uh a, mipil kammal zang in, pil gamtat uh hi. Amau tangthu a kisutsut ciangin tulai a PhD tampi te in zahtak bek hilo in, amau pilna a sinkhate nangawn in pil lawh uh hi. Hih tanglai (ancient) mipil te pen laitan tanli zong onglo kici thei a, ahizong in pilna pen laitan tawh tehkak hun hilo hi.\n2. Zomi/Zolai siamna: Sangmang Cope in lai hong bawlsak pan kipan in Zolai tawh thu kiciam teh in kisin theita hi (1910s). Laitan om nailo napi in, Zolai tawh laigelh thei 1960 kum hunma lai in ih pu leh pate sungah honkhat na om khin hi. 1965s nunglam ciang in ih Zolai kipuah pha toto a, Zolai thupitna leh deihna hong picing toto hi. Burmese leh English lai tawh ih Zomi/Zogam tangthute laibu ah na om tam masa zaw ahih manin ih khuamin, Zomin, mun leh mual min te pen Burmese leh English lai tawh hong kiciapteh sak ahih manin, original ei\nZokam tawh a ki lamdang tampi hong om ta hi. Ih khanglui tangthute pen minamdang lai tawh ih theihbeh hon khat om in a hoihna a om zahkhat in ih lungkim zawh khitlohna mun tampi mah om veve hi. Namdang lai bangzah in ih siam phial zongin ei suahpih pau leh lai mah ih siam hamtang masak ding midangte adingin a thupi keizong in ei Zomi/Zokam zangte adingin thupi phadiak hi. Kawlgam ah Zolai tanli (four level) ciang om ahih manin, Zolai tanli ciang a sim mi khatpeuh pen Zomi a dingin neu et theih ding hingeilo hi. Kineusak ding zong hilo hi. Zomi hi in Zolai sinkha ngeilo, Zolai theilo khuapi a tansawm te sangin, Zomi/Zogam adingin tanli zote zattaak zaw hi.\n3. Zogam/Zomite omna khuasakna ah mi lawhcing ahinuam khatpeuh a dingin (politic, fellowship, ministry, ism, etc) degree bangzah ngah hiam cih sangin, mi khempeuh amau kivakna ciat tawh mikim zat theih kisam zaw hi. Politician te bek in politic gen hen ih cih leh mi khempeuh politician hilo ih hih manin a ma politic/policy lawhcing ngeilo ding hi.\n4. Politic campaign lawh cinna dingin, mipi ih huamsiam tawntung kisam hi. Pastor te pen morethan a politician hizaw lai hi. Ahang pen, leitung vai bek hilo in vantung gamvai nangawn a gensiamte ahi uh hi. Laphuak siamte zong morethan a politician hizaw hi. Ahang pen gamthu bek hilo in, a lungsim thu khempeuh, a lunggulh khempeuh (van leh lei thu) mikim ngaih nin ngeiloh dingin a kilawm pen “aw” tawh a gingkhia saktheite ahi uh hi. Laphuak siamna dingin pianthak kisam pahlo in, piangthak (Pasian nasem zong) sungah zong tampi mah omlua tham hi. Lasa siam leh ciamnuih siamte zong morethan politicians mah ahi uh hi. Mee (vote) kuanglui ding khat pen mi lungsim zo thei zahkhop in thugen siamkimlo thei hi, tua ahih manin mimal kivakna anei mite a zatsiam ding uh kisam zawkan hi. Zogam kepbitna ding leh khantoh sakna dingin politicians kisam, pastor kisam, degree sangpi neite kisam, sumbawl nam kisam, ciamnuih siam tampi kisam, laphuak/lasa siam tampi kisam, video/net work tampi kisam, laibu tampi kisam, laitan neilo a gam leh leitang ngakte thupizawkan lai hi.\nKhupna: Israel gam tuni ciangdong a kikep zawhna, Islam (Muslim) gam leh biakna a hatna leh a lawhcinna 0maletaktak uh ih etciang in, a tunga ih gen nam khempeuh thuahkhawm siam uh hi. Gentehna: Kawlgam sunga van khempeuh tungah Muslim symbol 80% om khinta hi. Kawlgam ah Muslim guallel abat uh hangin 80% Muslim khutsungah Kawlgam a kinungta hizen hi. Zomite sung pan mipil bang in ih kingaihsut ih khialh mahmah khat pen, Pasian nasem khat in Zomi/Zogam thu a genciangin Politic gen dah hen, Pasian thu bek gen lel hen, a laitan zong tan giat onglo hi, ci in ih gam a vei mahmah te gam thu gen nawnlo ding zahkhop in a kipilsak ih om hi. Mipil cih pen a pillo teng tawh kithuahsiamna pen pilna ahi hi. BA a ong khat in bangmah theilote tawh sun leh zan in kithuahsiam in lai bek hilhlo in, a pillote kivakna nam/zawi ah a kiphonglo/khangto sakte ahi hi. Gam leh a minam a itlo mi peuhmah Pasian nasem picing hilo hi, politician belhtaak hingeilo hi. Ih siamna ciat ah, ih veina ciat ah, ih sep bang bang gam/minam, ih Pasian minthanna dingin kihual siam ding Zomite ih kideihsak hi.\nPasian nasem lampan muhzia hi,\nPrevious: Thupha bang ci ngah ding ~ Siam Khaute\nNext: Souvenir: “Muvanlai” (Lamka ah Baptist Youth Fellowship 50 Cin Phawkna) ~ Hau Za Cin\nAustine Mang says\n5 January 2015 at 10:55 pm\nHih thu ngaihsut huai phamahmah hi.bag hag hiam icihleh kawlgam ah yakhaite ki simmawh hamsa theipen cih in ki galzak den hi.Zomite paunak khat ah (suangpi suangneu inthek) icih baglian in tu’n na kan cian le ucin upmwhloh phwkkhaakloh kal ah kawlgam yakhaite khutnuai alutlut cih kitheikhia pianpianta hi.\nMi hing khat ii hih nak leh Minam neih loh pha mawh hi.Tua minam leh mimal khat ciat a ding neek leh dawn, silh leh teen, neih leh lam a ding Gam /biakna/ngeina/sumbawlna/pilna/cidamna/kipawlna tuam2…..etc.ah mi mal kim in ki pawl khawm aa sep ciat theih na pen a thu pi hi mah ei. Mi khat teh vote-1 bek piak cih pen mimal khat ciat in man phat na ki nei tek cih hi.Lungdam.PZL


url: =A (3) Veina GZA Khawmpi ah Deih Ngetna (By: Dr. Dongno, Australia)\nA (3) Veina GZA Khawmpi ah Deih Ngetna:\nZomi Congress for Democracy, Global Zomi Alliance,Tedim Association, Zomi Youth Association leh ZOMI kipawlna tuamtuam makaite tungah lunggulhna lianpi khat kohna:\n3. Zomi Youth Association tuamtuam leh adang Zomi kipawlna Makaipite,\nMRTV channel athak nga kibehlap ding aa company tuamtuamin ong hong ding cih thu ka zak ciangin ei Zomi Program peuhmah hoihtak leh nasia takin i neih zawh nading Zomi kipawlna makaiteng ong kikumin nong vaihawm nading uh lunggulhna lianpi tawh kong thuum nuam hi.(Hih chanel thak nga a kihon beh kei leh zong hih veve ding hi hang.)\n1958 aa kipan Burma Broadcasting Service, BBS Radio Progam ah Falampau (Laizo pau) tawh i neih ban ah tu-in MRTV Program sung ah kizomin Falam pau i nei aa lungdam huai hi. A taktakin Laizo pau azang mi pen tam het lo hi. Falam gam sung ah mi pop. 50,000 kiim bang hi bek ding hi. Minam-kee tampi om uh aa, Zangiat, Ngawn, Tlaisun, Khualsim, Zahau cihte hi-in, tua sung ah Tlaisunte pau leh Laizo pau kibang vet lo (ki thei lo) uh hi. Khualsimte pau zong amau bekin thei uh hi. Lumbang(Zangiat-te) leh Parte tai lang ki gamla bek napi ki thei ngiat lo uh hi. Laizo pau pen nidang aa sangkah ngei leh sumbawl khualzinzinte, kumpi nasemte cihbang bekin thei uh aa, khuata sung aa koimah pha ngei lo, numei naupangte-in zangh lo uh hi.\nHaka lamte tawmkhatin Laizo pau thei saam uh aa, atamzaw tu aa khang thakte-in thei nawn lo uh hi. Tua mah bangin Tedim lam panin nidangin Falam ah kumpi nasem leh sang akah ngeite bekin Laizo pau thei uh aa, tuate-in ong nusia khin ta uh hi. Tu aa khangnote-in ki thei lo hi. Haka gam sung ah Zotung, Zophei, Mara, Senthang, Lautu cihbangin minam zui-in pau tuamtuam om aa, khat leh khat kibang lo-in kitheilo uh hi. Nidangin, sang ah Haka pau kisin aa, biak inn ah zong Haka laisiangtho leh labu zang uh hi.\nAhih hangin U Ne Win hun ciangin, Haka/ Matupi /Thantlang gam sung aa om Zotung, Zophei, Mara, Senthang leh Lautute-in Haka lai sang ah kisin sak lo ahih baan ah, labu leh laisiangtho amau pau tekin nei uh ahih ciangin tu’n kum 30 gual pan anuaisiah tengin Haka pau thei nawn lo uh hi. Hih atung aa Haka pau athei nawn lo minamte pen Haka gam ii mi 70% val bang hi ding hi. Asawt vei nai lo-in MRTV ah Mindat pau-in program ong suak ta hi. Mindat gam zong minam-kee tuamtuam vive om uh aa, Cho (Kho), Moon, Mdai, M’kong cih bangin nam khat leh khat pau ki lamdang-in ki thei lo uh hi. MRTV pan aa Mindat pau kizang, Cho(K’ho) pau pen Mindat gam aa om mi 30% bang bek ii pau hi ding hi.


url: =Upna ii Zia le Tong pawlkhat ~ Rev. Fr. Damian Dal :: ZOMI DAILY\nposted on 22 May 2015 at 5:41 pm Lomkholna: Article, Biakna, DamianDal\nUpna neihna dingin ki sikkikna kisam hi. Topa Jesu gupkhiatna thu hongtangko na ah, agenkhiat masak penpen thu in, “Namawhna uhpan ki sikkik un” (Mk 1: 14ff) cih ahihi. Nungzuipi te leh kamsangte in zong tua bangmah in na hilh uhhi (Sawltak 2: 38-42; 1Thess 1: 9f).\nUpna in thungetna leh biakpiakna tawh picing semsem in, akhangcing semsem dinga hihi. Thungetna leh biakpiakna tawh akhangcing lo, anungta lo upna in, silah nungta singkung tawh kibang upna ahihi. Banghanghiam cihleh, alungsim ah Pasian om hi cih theihna khatbek omlai in, tua theihna bek nungta lai a, ahi zongin tua theihna in upna nuntakna piazo nawnlo in, akhang nawnlo, atehte a nosuakzo nawnlo singkungtawh kibang hi.\nUpna in “kei”, “ka” cih te tungah gualzo in, “Ei”, “Ko” tawh honglaih sak ahih manin, upna in innkuankhat hongsuak sak hi. Tua thu hangin, Topa Jesu in “Vantunga om ka pa aw” ci in, honghilh lo a, “Vantunga om kote pa aw” (Mt 6: 9-13; Lk 11: 1-4) ci in, thunget zia ding leh upna nei mite kizopzia le nuntakzia ding honghilh ahihi.\nUpna in theihtelna hongpia hi. Upna in Pasian deihna tawh kituak thuman thutak hongthei sak hi (cf. Phil 3: 10f). Pasian tungah upna liantawh zahtakna, Pasian i upna hangin ama deihlo nate tungah muhdah na leh, upna hanga hongpiangkhia Pasian kihtakna in pilna kipatna hi a, leitung pilna khempeuh te tungah agualzo pilna zong hi in, asia apha khentel theihna, thu hoih thupha hong thei tel sak hi (cf. Late 111:10; Paunak 1: 7; Paunak 9: 10; Mt 11: 27; Lk 10: 22).\nUpna in lungmuanna ahihi. Pasian tungah upna nei i cih ciangin, sihna nuntakna Topa in len a, leitungah bangbang tuakin, bangbang kathuak zongin, Topa hehpihna, ama hongitna in eite tungpan paikhia ngeilo bektham lo in, leitungah ithuakna khempeuh tetungah thaman hongpia laiding hi cih, lungmuanna khamuan na ahihi.\nHebrew 11 na sungah hong kihilh thu in: thu ummi te in leitungah khualzin mi hi in, Topa hongciamsa thupha te tungah lungmuanna leh khamuanna tawh Pasian hongsap ni leh hundong khulzin mite ihihi. Topa hongciam thupha leh gamhluah za ahi, a Tapa Jesu sihna leh athawhkik na tungtawn in hongpiak thupha te, honggumpa hangin ngahding hi hang cih lungmuanna (cf. Heb 12: 1, 3) ahihi.\nUpna in Pasian deihbanga nuntaknang vaipuak hongguan hi. Topa Jesu in honggen in ah: singkung pen agah tawh kithei hi (Mt 7: 20) na ci hi. Upna nei mi icih in anuntakzia tawh kithei ding ahihi. Upna nuntakna in itna gamtat na ahihi (Gal 5: 6; James 2: 21-24).\nUpna in nuntak khuasak zia te hongmakaih ding ahihi. Laisiangtho ah Israel minam te nuntakzia te i etciang in, Pasian tungah a upna uh aki makaihsak na thu i muthei hi. Christian masa te in, a upna uh kima kaihsak in, a upna uh masuan in, tawphah in, minam sutpi, u le nau sutpi munah Jesu Topa koih uh ahih manin, simmawh bawlsiatna, thahna, Vumpi te an in kipia in, mei in kihinghal himah ta leh tuate khempeuh tungah Christian nuntak khuasak zia te nalak in, a upna uh amaute nuntak khuasak zia nasuak sak uhhi. Rev. Fr Damian Dal (Leuven, Belgium)\nPrevious: Rev. Vung Za Niang accident vai zaksakna\nNext: MCC- Tulsa: Sports Sunday